Cara Tanam Salad dalam Pasu

Salad adalah tanaman yang sedap dimakan segar. Penanaman salad tidaklah sukar. Bahkan salad paling sesuai ditanam di dalam pasu.

Maklumat Botani

Nama Melayu: Salad, salada (Indonesia)
Nama Inggeris:
Lettuce
Nama saintifik:
Lactuca sativa
Keluarga: Asteraceae

Salad adalah tumbuhan herba yang tiada batang keras. Terdapat pelbagai varieti salad yang ada dijual di pasaran. Bermula dari warna hijau sehinggalah merah. Bentuk juga berlainan.

Semaian

Salad ditanam menggunakan biji benih. Biji benih salad adalah jenis biji benih halus. Saya akan sarankan elok benih disemai dahulu di
dulang semaian
 sebelum dipindahkan ke dalam pasu.

Pertama isi dulang semaian dengan
peatmoss
atau
sabut kelapa hancur
 sehingga penuh. Setelah itu sembur dengan penyembur sehingga semua media semaian lembab. Lap tangan dan mula semai 2-3 benih salad dalam setiap satu lubang.

Seterusnya tabur tipis media semaian sehingga menutupi semua biji benih. Akhiri dengan semburan lagi sekali.

Benih salad yang bagus akan bercambah sekitar 3-5 hari. Kita perlu tunggu lagi sehingga ada 3-5 helai daun barulah boleh dipindah ke dalam pasu. Biasanya sekitar 20 hari untuk hal ini terjadi.

Penyediaan pasu / bekas

Salad boleh ditanam di dalam pasu kecil mahupun besar. Jika kecil iaitu saiz sekitar 10cm diameter dan 10 cm tinggi seperti botol mineral 500 mL, hanya 1 pokok salad memadai. Jika pasu besar dalam 30cm diameter dan 30 cm tinggi, boleh tanam dalam 5-6 salad per pasu.

Penyediaan tanah campur

Salad seperti sayur daun yang lain suka akan tanah yang kaya dengan bahan organik. Oleh itu tanah campur untuk dalam pasu eloklah kita beli yang ada banyak bahan organik. Contohnya tanah sawit atau tanah kompos yang ramai orang perkatakan.

Jika tidak, tetap anda boleh guna tanah campur yang banyak dijual di nurseri pokok. Saya pernah membeli tanah campur di pasaraya besar seperti Tesco, Giant ataupun ECON SAVE. Terdapat pelbagai jenis pilihan untuk pembelian tanah pasu ini. Saya ada tulis lengkap pasal ini dalam
resipi tanah campur yang anda boleh baca di sini
.

Kita boleh membeli tanah campur yang dijual di pasaraya.

Siraman

Dari segi penjagaan, salad tidaklah sukar. Siraman dua kali sehari bagi memastikan tanah pasu sentiasa lembab.

Pembajaan

Salad akan terasa lebih pahit jika terlebih baja nitrogen dan terlebih cahaya matahari. Oleh itu elok diletak jaring hitam sepanjang penanaman salad bagi mengurangkan terik cahaya matahari. Selain itu, kurangkan penggunaan baja tahi ayam. Elok guna
baja vermikompos
.

Kawalan perosak dan penyakit

Sewaktu awal percambahan, salad digemari oleh siput. Oleh itu jika ada masalah siput, perlulah anda kawal. Boleh baca penulisan saya tentang
kawal dan halau siput babi di sini
.

Setelah kita dapat kawal siput, maka masalah lain tidak akan menjadi masalah utama. Mengikut pemerhatian saya, belalang kurang suka memakan salad ini. Mungkin kerana tidak kena dengan rasanya.

Tuai

Kita boleh menuai salad apabila salad berumur sekitar 35 hingga 45 hari selepas bercambah. Cara tuai boleh sama ada kita mencabut terus salad bersama akarnya atau memotong pada pangkal dan membiarkan salad tumbuh baharu.

Jika kita sayang untuk menuai semua salad, kita boleh menuai hanya dua tiga helai daun sahaja dahulu.

Rujukan

–


Cara Tanam Sawi di Atas Batas Kebun Skala Komersil

Sawi adalah antara tanaman yang mudah di tanam sama ada di atas batas atau pun di dalam pasu. Kali ini saya berkongsi kaedah menanam sawi atas batas oleh seorang pekebun sayur.

Saya dan pelajar saya membuat lawatan ke sebuah
ladang sayur
 berdekatan kolej. Saya lihat memang subur tanaman makcik ini. Jadi saya mengambil kesempatan untuk bersembang dengannya.

Makcik ini berkebun di kampung sahaja. Cara beliau
menanam sawi atas batas
 mudah sahaja. Beliau membahagikan batas kepada dua jenis batas di kebunnya. Satu batas semaian dan satu batas tanaman.

Saya beri penerangan bagi setiap jenis batas.

Penyediaan Batas Semaian Sawi

Sediakan batas dengan lebar 1 m, panjang 5 m (ikut kesesuaian) dan tinggi batas 15-30 cm.
Tabur biji benih sawi di atas batas.
Tabur sedikit tanah kering pada atas benih
Gunakan siraman halus pada batas
Tutup batas semaian dengan guni. Siram setiap hari sehingga bibit bercambah
Bibit akan bercambah dalam 2-3 hari selepas disemai. Ketika ini kita boleh sudah alihkan guni daripada menutupi batas.
Seterusnya selepas bercambah tabur dengan baja tahi ayam halus. Halus di sini bermaksud kita perlu ramas sehingga jadi macam serbuk.
Setelah bibit mengeluarkan 4-6 helai daun, bibit sudah boleh dipindah ke batas tanaman

Penyediaan Batas Tanaman Sawi

Siram pada batas semaian sejam sebelum bibit dipindah
Pindah pada awal pagi atau lewat petang
Cabut dengan berhati-hati bibit sawi sekali tanah agar tidak rosak akar
Tanam bibit dengan jarak 10 cm antara bibit
Tabur baja tahi ayam antara bibit. Elakkan baja terkena pangkal pokok
Siram bibit tersebut
Buat lindungan dengan jaring hitam. Jika tiada jaring hitam, boleh guna pelepah kelapa.
Biar lindungan ini selama 2 minggu
i. Ini bagi mengelakkan bibit kejutan cahaya matahari
ii. Memberi masa untuk akar pulih
iii. Untuk mengelak tekanan hujan turun merosakkan tanaman
Sawi boleh dituai selepas 28 hari

Setelah 7-10 hari, kita boleh ubah jaring hitam dan biarkan anak pokok tumbuh subur.

Pembajaan Sawi

Kunci di sini adalah penggunaan baja tahi ayam. Baja tahi ayam memang sesuai untuk penanaman sayur. Makcik ini sudah 3 tahun tanam di kebunnya dengan hanya menggunakan tahi ayam sebagai baja utama. Bukan tahi ayam segar ya. Tetapi yang telah dikeringkan atau yang telah diproses.

Kesimpulan

Memang kalau kita lihat kerja pemindahan benih dari batas semaian ke batas tanam ini satu perbuatan renyah. Bayangkan kita perlu semai dan kemudian alih lagi. Tetapi renyah itulah yang membuatkan kebun makcik ini sentiasa dapat menuai sawi sentiasa.


Cara Tanam Sawi Hijau / Bunga di dalam Pasu (Dari Awal Sampai Habis)

Sawi adalah antara tanaman yang mudah ditanam di dalam pasu sama seperti
kangkung
dan
bayam
. Penjagaan sawi tidaklah rumit. Hanya perlu memberi baja dan semburan racun organik berkala mampu membuat kita tersenyum menuai sawi.

Kali ini saya kongsikan cara tanam sawi dalam pasu untuk pembacaan semua.

Maklumat Botani

Nama biasa: Sawi hijau, sawi bunga
Nama Inggeris: Mustard leaves
Nama saintifik:
Brassica parachinensis
Keluarga: Cruciferae

Sawi adalah tumbuhan renek yang berbatang lembut dengan warna hijau keseluruhan batang dan daun. Kitaran hidup sawi hanyalah semusim yang bermaksud sawi akan mula mati selepas berbunga dan mengeluarkan biji benih.

Mengapa perlu tahu berkaitan botani sawi? Rujuk penulisan saya
Belajar Istilah Botani Untuk Noob
.

Semaian Sawi

Terdapat dua kaedah yang boleh digunakan bagi menyemai biji benih sawi yang halus ini. Sama ada kita semai dahulu di bekas semaian dan kemudiannya pindah ke dalam pasu atau kita semai terus ke dalam pasu.

Berdasarkan pengalaman saya, eloklah kita mengikut cara pertama kerana itu lebih terjamin kejayaan penanam kita. Jika kita semai di dalam pasu terus ada kemungkinan sebaik bercambah benih dimakan oleh siput, beluncas atau belalang.

Kaedah semaian di dalam talam semaian lebih berkesan untuk biji benih sawi.

Selain itu, semaian di atas talam semaian membantu kita melihat perkembangan benih dengan lebih dekat berbanding kita menanam terus di dalam pasu. Kita ada kawalan penuh terhadap anak benih sawi disemai.

Media semaian yang biasa saya guna adalah peat moss. Tetapi jika tiada, anda boleh gunakan sabut kelapa hancur (cocopeat). Mana-mana yang mudah untuk anda dapat di tempat anda. Saya tidak menggunakan tanah kerana faktor kebanyakan tanah yang dijual mengandungi kulat yang mampu merosakkan anak benih yang baru bercambah.

Peatmoss dan cocopeat biasanya bebas kuman berbahaya untuk anak benih.

Penuhkan media semaian di dalam talam semaian. Buat sedikit lubang. Jangan dalam agar benih tidak terlalu tertanam dalam. Bubuh satu hingga dua benih satu lubang. Setelah itu tabur dengan sedikit media semaian lagi.

Untuk siraman, anda boleh memilih untuk rendam talam semaian ataupun siram dengan penyembur bertekanan tinggi. Siram sekali sehari sudah memadai. Kita mahu pastikan medium semaian lembab sahaja.

Biasanya benih sawi akan bercambah dalam dua hingga tiga hari. Apabila benih sudah bercambah, pastikan kita letak di tempat yang ada cahaya matahari yang cukup. Saya letak di tepi rumah dengan ada atap di atas bagi mengelak hujan. Anak benih akan terkena cahaya matahari di awal pagi.

Saya nak terang lebih tentang cahaya ini pun sedikit sukar sebab saya sendiri tidak berada di tempat anda. Apa yang saya boleh katakan, belajar dengan membuat. Cuba dahulu letak benih yang bercambah di tempat yang anda rasakan ada cahaya cukup. Jika benih tumbuh tinggi dan kurus sahaja, tanda kurang cahaya. Ubah dan letak di tempat yang ada cahaya matahari lagi.

Ini semua tentang kita belajar. Benih yang tumbuh melidi tersebut masih lagi boleh ditanam. Mungkin anda akan dapati ia akan sedikit layu jika terkena terus matahari. Cara pulihkan bibit begini boleh anda ikuti pada tulisan saya ini.

VIDEO:
Cara Semai Benih Sayur Yang Betul

Persoalan selalu saya dapat, bilakah masa sesuai untuk pindah setelah benih bercambah? Tunggu sehingga ada empat hingga lima helai daun. Ketika ini akar pokok sudah kuat dan mampu menahan pergerakan yang banyak.

Jika terlalu awal kita pindah, akar benih mungkin terluka dan seterusnya menyebabkan anak benih mati. Jika ingin tahu lebih lanjut, boleh baca tulisan saya berkenaan
pindah anak benih sayur ini
.

Penyediaan Pasu atau Bekas

Sawi sesuai ditanam di dalam pasu bersaiz 30 cm diameter dan tinggi 30 cm. Jika menggunakan polibeg, anda boleh gunakan saiz polibeg 16 inchi x 16 inchi. Polybag lebih besar lebih bagus.

Campuran Tanah

Sawi cukup suka tanah yang kaya dengan bahan organik. Oleh itu paling sesuai jika menggunakan campuran tanah yang kaya dengan bahan organik seperti sabut kepala hancur (cocopeat) dan kompos.

Boleh guna tanah 3 dalam 1 yang ada dijual di nurseri pokok. Jika ingin gunakan tanah hitam, pastikan anda menggaul tanah hitam tersebut bersama dengan kompos dengan nisbah 2:1 iaitu 2 pek tanah hitam dan 1 pek kompos.

Selain itu, boleh gunakan tanah sawit yang dijual.

Manakala jika anda inginkan cabaran, boleh cuba
buat campuran tanah sendiri seperti yang saya ajar di artikel ini
.

Pindah Tanam Anak Sawi

Setelah cukup empat hingga lima helai daun, kita boleh mula pindahkan anak pokok ke dalam pasu.

Pindahkan dengan berhati-hati agar akar anak pokok kurang kerosakan. Setelah pindah, letak pasu di tempat redup.

Hal ini penting agar pokok dapat pulih daripada kejutan pemindahan. Yelah ketika pindah kita telah mengganggu akar pokok. Jadi ia memakan masa sekitar lima hingga sepuluh hari untuk akar pokok pulih.

Jika selepas proses pemindahan kita letak pasu terus di tempat panas, potensi untuk pokok sawi mati adalah tinggi.

Satu pasu sesuai dua hingga lima pokok sawi sahaja. Jika lebih daripada lima sudah dikira padat dan boleh menyebabkan berlaku persaingan antara sawi. Hal ini akan menyebabkan sawi tumbuh kurus dan tidak gemuk seperti di pasar.

Penyiraman

Sawi adalah sayur yang sentiasa perlukan tanah yang lembab. Oleh itu, saya sarankan siram dua kali sehari iaitu di awal pagi dan pada lewat petang.

Pembajaan

Untuk pembajaan, paling bagus untuk kita gunakan baja organik seperti
kompos
dan baja tahi ayam. Tabur dalam segenggam sebaik sahaja kita pindah bibit di dalam pasu. Kemudian tabur lagi segenggam dua minggu selepas itu. Cukup 2 kali pembajaan sahaja.

Jika anda suka guna baja kimia, anda boleh guna
baja NPK hijau
 dengan kadar satu sudu makan sebaik sahaja selepas pindah. Kemudian selang dua minggu pula pada kadar yang sama. Cukup 2 kali pembajaan sahaja.

Panduan betul menabur baja adalah jauh daripada pangkal pokok. Hal ini kerana baja bersifat panas. Jika terkena pada pangkal anak pokok mungkin boleh membuatkan batang melecur dan seterusnya anak pokok sawi mati.

Kawalan Serangga Perosak dan Penyakit

Cabaran sawi adalah pada serangan serangga perosak. Sawi paling digemari oleh pelbagai jenis serangga seperti beluncas, afid, lalat putih, koya dan juga belalang.

Paling mudah adalah dengan menyembur
cuka kayu
 sebagai kawalan pencegahan. Selain itu, sembur juga dengan racun organik. Saya ada tunjuk
cara membuat racun organik paling ringkas di sini
. Semburan boleh dijalankan sebanyak seminggu sekali. Jika sudah terkena serangan, tingkatkan kekerapan semburan setiap hari sehinggalah serangan berkurangan atau hilang dan kembali kepada semburan seminggu sekali.

Tuai Sawi

Sawi boleh dituai 24-30 hari selepas ditanam di dalam pasu. Cara tuai adalah dengan kita mencabut sawi terus dari pasu. Jika kita menuai dengan memotong sawi dari pangkal, akar sawi perlulah dicabut untuk penanaman seterusnya. Akar sawi tersebut boleh dijadikan sebagai
salah satu bahan kompos
.

Sepanjang sawi membesar, kita boleh menuai helaian daun sawi mengikut keperluan masakan di dapur. Tidak semestinya kita perlu menunggu sehingga pokok matang barulah tuai. Inilah kelebihan menanam sendiri sawi di rumah. Kita boleh tuai bila bila masa sahaja pada apa-apa peringkat pertumbuhan sawi.

Kesimpulan

Menanam sawi di dalam pasu tidaklah sesukar mana. Kita mulakan dengan menyemai dahulu di dalam talam semaian. Seterusnya pindah ke dalam pasu yang berisi campuran tanah berkualiti. Penjagaan seperti siraman, pembajaan dan kawalan racun perosak mampu menjadi sawi berkualiti.

Rujukan

sawi


Cara Tanam Sawi Putih di Dalam Pasu / Polibeg di Rumah

Sawi putih adalah antara tanaman yang mudah ditanam di dalam pasu. Penjagaannya sama sahaja seperti kita menanam sawi hijau.

Maklumat botani

Nama biasa: Sawi putih,
Nama Inggeris: white bok choy
Nama saintifik:
Brassica rapa
 L.
Keluarga: Cruciferae

Sawi putih mempunyai daun berwarna hijau dan batang berwarna putih. Sebab itulah sawi ini dinamakan sawi putih berbanding sawi hijau atau sawi bunga. Sama seperti saudara dalam keluarga sawi (cruciferae), sayur daun ini adalah tumbuhan semusim yang bermakna akan mati sebaik sahaja berbunga dan mengeluarkan biji benih.

Nak tahu apa kelebihan belajar botani tumbuhan? Jom baca penerangan saya
 Belajar Istilah Botani Untuk Noob
.

Semai

Kita boleh memilih untuk menyemai terus biji sawi putih ke dalam pasu atau kita semai dahulu di dalam talam semaian. Mengikut pengalaman saya, elok lah kita semai dahulu dalam talam semaian. Satu lubang dengan 1-2 biji sahaja.

Penggunaan talam semaian yang berisi peatmoss lebih mudah untuk semaian biji benih sawi putih.

Isi penuh talam semian dengan media semaian seperti peat moss atau sabut kelapa hancur (cocopeat). Kemudian letak 1-2 biji benih. Tabur sedikit lagi media semaian bagi menutupi biji benih. Siram halus agar benih tidak terkeluar.

Biasanya sekitar 2-4 hari biji benih akan mula bercambah.  Letak talam semaian di tempat ada cahaya matahari. Bibit yang bercambah akan menjadi tumbuh melidi jika kurang cahaya.

Tunggu sehingga ada 4-5 helai daun sebelum pindah ke dalam pasu.

Penyediaan Pasu

Sawi putih sesuai ditanam di dalam pasu bersaiz 30 cm diameter dan tinggi sekitar 25 cm. Manakala untuk polibeg boleh sekitar 14 inchi x 14 inchi ke atas.

Penyediaan pasu ini bukanlah sangat pada saiz pasu. Hal ini kerana jika kita guna botol minuman 500mL pun tetap boleh sawi putih tumbuh dengan bagus. Yang penting adalah pada bahagian menjaga kelembapan campuran tanah.

Campuran Tanah

Sawi putih adalah sayur yang suka dengan tanah kaya dengan bahan organik. Oleh itu eloklah kita membeli tanah campur yang kaya dengan bahan organik seperti tanah sawit atau tanah 3 dalam 1. Semua ini biasanya boleh kita beli di nurseri pokok.

Jika ingin menggunakan tanah hitam atau tanah bakar yang ada nurseri pokok jual, saya sarankan anda membuat sedikit penambahbaikan atas tanah tersebut. Tanah hitam tidak mengandungi bahan organik yang banyak. Oleh itu eloklah jika kita campurkan dengan kompos.

Saya sarankan anda beli vermikompos dan campurkan dengan 2 atau 3 nisbah 1. Contohnya 2 atau 3 pek tanah hitam campur bersama dengan 1 pek kompos. Gaul sehingga semua bahan sebati.

Jika ingin tahu lebih lanjut berkaitan campuran tanah ini, anda boleh lawati tulisan saya berkaitan
membuat campuran tanah sendiri di sini
.

Pemindahan anak benih sawi

Setelah bekas tanaman dan campuran tanah siap disediakan, sudah masanya untuk memindahkan tanaman. Pastikan anak benih sudah mempunyai 4 hingga helai daun atau berumur 3 minggu selepas bercambah. Boleh baca tulisan saya untuk
langkah demi langkah pemindahan anak benih sayur di sini
.

Waktu terbaik pindah adalah lewat petang selepas asar ketika terik matahari mula turun. Siram dahulu anak benih dengan air sebelum pindah. Pindahkan secara berhati-hati agar akar pokok kurang tercedera.

Jika menggunakan talam semaian, cucuk di bawah talam semaian dengan lidi satay atau mana-mana batang kecil. Tanam bibit sawi separas dengan tanah.

Penjagaan Sawi Putih

Sawi putih seperti sayur berdaun lain memerlukan tanah yang sentiasa lembab. Oleh itu pastikan siraman dibuat dua kali sehari.

Sawi putih adalah sayur yang suka baja organik seperti kompos dan tahi ayam. Baja seminggu selepas pemindahan dilakukan. Dua minggu kemudian kita boleh baja lagi. Kuantiti paling sesuai adalah segenggam se pasu setiap kali pembajaan dibuat.

Jika anda sukakan baja kimia, anda boleh gunakan
baja NPK hijau
 dengan kadar satu sudu makan (3-5g) sekali pembajaan. Ini bermula dengan seminggu selepas tanam dan dua minggu selepas tanam.

Untuk kawalan serangga perosak dan penyakit, saya sarankan kita gunakan
cuka kayu
 dan
racun organik buatan sendiri
. Hal ini mampu mencegah tanaman kita daripada diserang serangga seperti lalat putih dan koya.

Tuai Sawi Putih

Sawi putih boleh dituai apabila mencecah umur 24-30 hari. Kita boleh tuai terus dengan menarik pokok dari tanah atau memotong pada pangkalnya.

Untuk jualan, saya biasa lihat petani menuai sekali akar. Selepas tuai mereka akan merendam sawi putih di dalam air bagi memastikan kesegarannya terjamin sehingga sampai ke tangan pembeli.

Video

https://www.youtube.com/watch?v=OcLfCIT0q4A
Video can’t be loaded because JavaScript is disabled:
Magtanim At Magharvest Ng Pechay After 24 Days I Plant And Harvest Pechay Within 24 Days (https://www.youtube.com/watch?v=OcLfCIT0q4A)

Panduan video menanam sawi putih dalam bahasa tagalog.

Kesimpulan

Sawi putih adalah antara sayur berdaun yang senang ditanam di dalam pasu.


Cara Tanam Cekur Manis dalam Pasu

Cekur manis adalah sayuran yang sedap dimakan. Penjagaan cekur manis tidaklah sukar apabila ia mula tumbuh. Yang penting kekalkan pembajaan dan cantasan berkala.

Biasanya orang kita memasak bahagian pucuk dan daun muda.

Maklumat Botani

Nama Melayu: Cekur manis, pucuk manis, sayur manis, asin-asin, katuk (Indonesia)
Nama Inggeris:
Sweat leaf bush
Nama saintifik:
Sauropus androgynous

Keluarga: Euphorbiacea

Cekur manis mempunnyai batang keras dan boleh tumbuh sehingga 3 meter tinggi. Daun cekur manis berwarna hijau.

Penyediaan Pasu

Pasu bersaiz 30 cm tinggi dan 30 cm lebar sudah memadai untuk tanam pokok cekur manis ini. Sementara itu jika anda ingin menanam di dalam polibeg, saiz yang saya sarankan adalah 20 inci x 20 inci ke atas.

Mengikut pengalaman saya, saiz polibeg 16 x 16 inci tidak berapa sesuai kerana akar pokok akan cepat memenuhi pasu.

Campuran Tanah

Bagi menghasilkan pokok cekur manis yang sentiasa subur, campuran tanah perlulah kaya dengan bahan organik. Hal ini bersangkut-paut dengan kelestarian tanaman untuk berada dalam pasu.

Anda boleh dapatkan tanah 3 dalam 1 ataupun menggunakan tanah hitam atau tanah bakar. Jika gunakan tanah hitam atau tanah bakar, pastikan anda membuat campuran dengan kompos pada nisbah 2:1.

Untuk faham lebih lanjut tentang ini, anda boleh membaca penulisan saya tentang kaedah
membuat sendiri campuran tanah di sini
..

Pembiakan

Pokok cekur manis boleh dibiakkan melalui dua cara iaitu semaian biji benih dan keratan batang. Lazimnya cara kedua lebih digemari oleh pekebun kerana kadar kemenjadian yang tinggi dan pokok akan cepat boleh dituai.

Cara pembiakan keratan batang adalah dengan memotong batang diameter 1 cm hingga 3 cm dengan panjang 20 cm hingga 30 cm. Biasanya batang ini berwarna perang dan keras. Batang yang berwarna hijau masih lembut dan tidak sesuai untuk dibuat semaian.

Setelah melakukan pemotongan, boleh terus buat semaian ke dalam pasu. Jika tidak, rendam keratan batang di dalam bekas berisi air yang menutup 5-10 cm keratan dari bawah. Saya lebih suka membuat terus penanaman kerana tidak perlu tunggu sehingga akar tumbuh di bahagian bawah batang. Hal ini kerana saya suka memudahkan kerja.

Jika penanaman di ladang, biasanya mereka akan menyemai dahulu keratan di dalam polybag bersaiz 6 x 7 inci. Untuk penanaman di rumah, kita semai terus sahaja di dalam pasu. Lagipun peratus kemenjadian adalah tinggi.

Cucuk terus keratan batang dengan dalam satu per tiga panjang batang. Contohnya jika panjang keratan adalah 30 cm, 10 cm di dalam tanah manakala 20 cm lagi di atas permukaan tanah. Yang ini boleh kita agak agak sahaja. Tidak perlu lah sampai mengambil pembaris dan ukur. Gunakan kecekapan mata anda dalam menilai, boleh?

Satu pasu boleh kita semai dalam 2-3 keratan. Jangan lebih kerana ini akan membuatkan daun dan pucuk yang terhasil nanti kecil.

Setelah cucuk, padatkan sedikit tanah sekitar pangkal batang dengan menekan menggunakan tangan. Hal ini bagi memastikan keratan betul melekat dengan tanah agar sumber air terus membekalkan pada keratan.

Siram setelah semua selesai. Letak pasu di tempat redup agar tidak terkena terus cahaya matahari. Kita perlu pastikan keratan batang tidak kering.

Penjagaan

Pada awal penanaman, paling penting untuk kita menjaga kelembapan tanah dalam pasu. Siram keratan setiap hari agar tanah sentiasa lembab.

Pembajaan

Jika kita menanam di atas tanah, penjagaan cekur manis ini tidaklah rumit. Namun jika di dalam pasu, kita perlukan sedikit usaha yang lebih berbanding di atas tanah terutama dari segi pembajaan.

Kit perlu sentiasa memberi baja setiap 2 minggu yang mana jika tanam di atas tanah boleh sebulan sekali.

Cukup untuk hanya membaja tahi ayam pada kadar satu genggam setiap 2 minggu sekali. Bubuh baja di hujung pasu dan elak terkena pada pangkal pokok. Apa-apa baja ada sifat panas.

Kawalan Perosak dan Penyakit

Cekur manis jarang diserang perosak dan penyakit.

Tuai

Setelah 40 hingga 60 hari, pokok cekur manis mula menampakkan pucuk. Pucuk cekur manis boleh kita tuai setelah 3 bulan kita tanam.

Agar kita sentiasa mendapat pucuk yang berkualiti, cantas setiap 6 bulan batang cekur manis sehingga 1 meter dari pangkal.

Pemasuan Semula

Setelah pokok berumur setahun lebih akan tiba masanya untuk kita membuat pemasuan semula. Antara tanda perlu pemasuan semula adalah apabila akar mula keluar di bontot pasu, daun kekuningan walaupun air dan baja diberi berkala dan pokok mula tidak produktif (terbantut).

Rujukan

https://myagri.com.my/2015/09/siri-herba-malaysia-cekur-manis/


Panduan Lengkap Cara Tanam Sayur Dalam Botol Plastik Terbuang

Menanam sayur boleh dimana-mana asalkan ada kemahuan. Selain pasu plastik, kita boleh menanam di dalam botol plastik minuman.

Hal ini dapat menjimatkan kos kita dari segi membeli pasu.

Kesesuaian Isipadu Botol Plastik

Penanaman di dalam botol plastik diukur dengan jumlah isipadu di dalam dan bukan ukuran cm atau m. Isipadu diukur dengan mL dan L.

Kadang kita mesti terfikir isipadu apa paling sesuai untuk setiap tanaman? Saya sediakan satu senarai lengkap untuk menjadi rujukan anda.

Isipadu Botol
Jenis Tanaman
500 mL
Sayuran berdaun seperti kangkung (4), sawi (1), bayam (3), kailan (1), pakchoi (1), lobak (1),
1.5 L
Sayuran berdaun seperti kangkung (4), sawi (1), bayam (3), kailan (1), pakchoi (1), lobak (1),
5 L
Sayuran berdaun seperti kangkung (4), sawi (1), bayam (3), kailan (1), pakchoi (1), lobak (1),
10 L
Sayuran berdaun seperti kangkung (4), sawi (1), bayam (3), kailan (1), pakchoi (1), lobak (1),
Sayuran buah seperti cili (1), tomato (1), terung (1), bendi (1),

Untuk botol 500 mL – 5 L itu beza adalah dari segi kemampuan untuk air bertahan. Bermaksud beberapa kekerapan sehari perlu disiram. Asasnya, lagi kecil botol, lagi cepat media kering.

Bahan:

Botol plastik
Media campuran tanah

Alat:

Pisau pemotong
Pemutar skru bunga
Dapur gas / lilin

Cara:

Potong kepala botol
Basuh dalam botol. Jika guna botol minyak, basuh sehingga minyak hilang.
Panaskan pemutar skru dengan dapur gas
Tebuk sekitar di sisi botol plastik dalam 5-10 cm tinggi
Siap

Pada awalnya saya ingin mencadangkan menggunakan gerudi. Tapi apabila fikir balik, saya yakin tidak semua orang ada gerudi di rumah. Jadi paling mudah adalah guna pemutar skru dan dapur gas. Kedua-dua ini pastinya ada di rumah. Jika tiada pun, masih boleh beli di kedai dengan harga yang berpatutan.

Ketahanan

Kalau kita lihat di tempat pembuangan sampah, botol plastik adalah antara buangan yang sukar untuk mereput.

Jadi kalau kita berkebun, pastinya sukar untuk mereput juga. Botol plastik boleh bertahan lama.

Adakah Semua Botol Plastik Sesuai?

Semua botol plastik yang boleh menyimpan media boleh kita gunakan. Terutama botol plastik bekas simpan makanan.

Walaupun begitu, bekas bukan makanan seperti botol pencuci kain atau pinggan tidak sesuai digunakan untuk menanam sayur makanan.

Saya sarankan hanya untuk tanaman hiasan sahaja. Hal ini kerana kita tidak mahu sayuran kita dicemari dengan bahan kimia berbahaya daripada bekas tersebut. Hatta kita telah cuci dengan bersih tidak bermakna bahan kimia itu tiada.

Lalu berhati-hati semasa membuat pemilihan botol.

Masalah

Lumut muncul di keliling botol plastik. Hal ini boleh kita atasi dengan

Rekabentuk

Terdapat pelbagai cara botol boleh kita potong.

Menegak

Kaedah ini paling ramai orang gunakan. Sesuai untuk semua jenis sayur

Melintang

Selain kaedah menegak, kita juga boleh potong secara melintang. Botol begini lebih sesuai untuk tanaman sayuran. Hal ini kerana ketinggian tanah yang cetek. Sesuai untuk sayuran akar pendek.

Siraman Sendiri (Autopot)

Jika kita kreatif, kita boleh membuat botol yang jenis menyerap. Potong 2/3 botol dari atas. Kemudian terbalikkan. Di sini kita perlukan benda yang boleh menyerap seperti kain atau pun tali mop. Mana-mana yang mudah kita dapatkan.

Jadi kita hanya perlu tambah air tatkala air di botol mula kurang.

Hidroponik

Hidroponik adalah sebuah sistem penanaman tanpa tanah. Kita boleh buat seperti autopot tadi. Cuma kita tidak gunakan tanah. Kita gunakan sabut kepala hancur (cocopeat) atau sekam bakar sebagai media tanaman.

Rumusan

Saya berharap anda mendapat manfaat dari penulisan artikel saya ini.


Cara Tanam Sayur dalam Pasu, Sesuai Untuk Sesiapa Baru Nak Mula

Tiada tanah lapang di rumah tidak lah bermakna kita tidak boleh berkebun. Alternatif yang paling bagus adalah berkebun menggunakan apa-apa bekas seperti pasu, polybag, ataupun botol plastik.

Berkebun guna pasu amat sesuai bagi sesiapa yang tiada kawasan yang luas untuk menanam. Tidak kira kita tinggal di rumah teres mahupun aparment. Yang penting ada semangat untuk berkebun!

Paling mudah nak mula adalah dengan membeli pasu, tanah campur, baja dan biji benih. Itu sahaja sudah memadai untuk bermula. Selesai. Eh banyak itu sahaja? Usah risau. Daripada 4 bahan itu sahaja boleh saya terang lanjut

Bekas – Pasu, Botol, Polybag

Saya gabungkan terus cara penanaman menggunakan pasu, botol dan polibeg dalam satu artikel. Sebab konsep menanam tiga-tiga bekas ini sama sahaja iaitu menanam dalam bekas. Kenapa saya perlu membazir masa mengulang benda yang sama untuk tiga artikel berlainan.

Pertama tentukan kita hendak menanam menggunakan bekas apa. Adakah kita ini jenis yang mahukan kekemasan dan ada bajet untuk beli pasu? Atau kita ini adalah jenis yang suka buat sendiri. Atau tak kisah asalkan bercucuk tanam.

Bagi yang suka kekemasan dan tidak ada masa untuk mencari botol, eloklah beli pasu di nurseri tanaman ataupun kedai Eco RM2.20. Di sana pelbagai saiz pasu ada dijual. Hanya perlu pilih mana yang berkenan. Dan kalau ingin menanam sayur, tentunya saya akan sarankan beli pasu paling besar dijual di kedai Eco.

Kalau tiada kedai Eco berdekatan, cuba cari di pasaraya berdekatan. Kebanyakan pasaraya ada seksyen berkebun. Oh ya, kedai Mr DIY juga ada menjual pasu. Pilih saiz 30cm diameter dan ketinggian sekitar 30cm juga.

Bagi yang ingin menanam dalam botol, boleh mula mengumpul botol mineral 1.5L. Saya tak sarankan botol 500 mL kerana saiz terlalu kecil dan mungkin akan mendatangkan masalah kemudian hari. Kejap lagi saya cerita nanti kenapa saya tak galakkan. Teruskan membaca.

Polibeg adalah plastik hitam tebal yang berlubang. Kebanyakan nurseri tanaman menggunakan ini untuk tanaman mereka. Antara faktornya adalah harga murah. Biasa polybag ini dijual dalam kilogram.

Untuk bercucuk tanam dalam bekas, saiz polibeg 12 x 12 inci ke atas sudah memadai.

Perkara pertama yang perlu kita perlu ambil perhatian adalah di mana lokasi pasu kita ingin berkebun. Di mana tempat kita hendak meletakkan pasu dan bekas tanaman kita. Adalah lebih baik jika kita letak pada tempat yang ada cahaya matahari seperti di tepi tingkap dan di tepi bangunan.

Cahaya matahari pagi adalah paling bagus untuk tumbuhan. Jika tempat kita tinggal itu hanya ada cahaya di antara waktu pagi atau petang, pilihlah di waktu petang.

Sayuran berdaun seperti kangkung, sawi, dan bayam memerlukan sekurang-kurangnya 4-6 jam cahaya penuh untuk hidup subur. Pokok buah dan bunga memerlukan cahaya 6-8 jam sehari.

Sebab itulah lokasi memainkan peranan penting.

Jangan lupa, letak pasu di tempat yang mudah kita lihat. Ini agar sentiasa memotivasikan kita untuk terus berkebun.

2. Jenis Tanaman

Kita juga perlu tahu jenis tanaman apa yang hendak kita tanam di dalam bekas. Lain tanaman lain penjagaannya. Untuk pemula, saya cadangkan kita menanam kangkung, bayam dan sawi kerana tanaman ini sangat senang tumbuh dan dijaga. Cuba tanam dahulu di dalam bekas dan lihat perkembangannya di lokasi yang telah kita pilih.

Kangkung antara tanaman paling mudah ditanam di dalam pasu.

Kemudian apabila sudah menuai tanaman tersebut, boleh cuba dengan tanaman lain. Mulakan sedikit demi sedikit, lama-lama menjadi bukit. Apa yang penting? – Pengalaman.

3. Pengairan

Ramai yang ingat tanam menggunakan bekas tidak membuat sistem pengairan yang baik. Jangan keliru istilah pengairan dengan penyiraman. Pengairan bermaksud air siraman diserap oleh pokok manakala lebihan air disalurkan keluar dari bekas tanaman.

Kebanyakan sayur dan pokok buah tidak tahan dengan air bertakung di dalam bekas. Akar tumbuhan akan lemas dan seterusnya boleh menyebabkan kematian pokok. Pastikan setiap bekas yang kita gunakan mempunyai lubang pengairan dibawahnya agar air siraman yang lebih boleh mengalir keluar dari pasu.

Ingat! Kita tidak tanam pokok air tetapi kita tanam pokok darat. Tentunya air hanya secukupnya memadai.

4. Baja

Pembajaan amat penting kepada pokok yang tumbuh di dalam bekas. Jika di atas tanah, akar pokok boleh menjalar jauh mencari sendiri air dan nutrien tetapi di dalam bekas tidak. Oleh itu selalulah bekalkan baja seperti kompos, baja sebatian ataupun baja tahi ayam kepada tanaman kita. Kalau boleh, selang selikan dengan baja kimia jika kita lihat kesannya lambat.

Pembajaan boleh dilakukan dua minggu sekali ataupun sebulan sekali bergantung kepada jenis baja yang kita guna. Jika saya guna kompos sebagai baja akan saya bubuh seminggu sekali. Dan hanya pada hari Sabtu atau Ahad sahaja saya akan membaja. Penetapan hari untuk membaja akan memudahkan saya untuk tahu jadual pembajaan yang bagus.

5. Media tanaman

Media di sini dimaksudkan adalah jenis-jenis tanah yang boleh kita gunakan untuk bertanam. Ada yang guna tanah campur, tanah bakar ataupun kompos sebagai media dalam pasu kita. Untuk penanaman pasu, lebih elok kita guna media yang tidak berat seperti kompos. Campuran kompos dan tanah atas (
top soil
) sangat disarankan. Di samping kompos boleh menjadi baja, ia juga bertindak sebagai media yang bagus untuk penanaman pokok kita seperti tanaman sayur. Ringan adalah kunci utama untuk penanaman dalam pasu.

BACA >>>
Campuran Tanah Terbaik Untuk Pasu

6. Penyiraman

Terdapat dua sistem siraman iaitu automatik dan manual. Biasanya kita lebih senang untuk menggunakan sistem siraman manual iaitu dengan terus menyiram dari paip air ataupun tong siraman. Terdapat beberapa inovasi yang boleh kita gunakan untuk menyiram secara automatik. Jika ada duit lebih, boleh kita
upgrade
 menggunakan sistem titisan berasaskan sistem fertigasi. Tetapi jika ingin jimat kos, guna sahaja siraman automatik menggunakan bahan terbuang.

BACA >>>
Siraman Automatik Dengan Botol Plastik

Kesimpulan

Dengan mengetahui 6 perkara asas ini, anda tentunya sudah boleh mula berkebun dengan pasu di rumah. Jangan tunggu lama-lama untuk mula berkebun. Teruskan sahaja dengan apa ada di tangan.

Jika anda ada komen atau pandangan, jangan lupa untuk tinggalkan jejak di bawah. Sama-sama kita bincangkan.


16 Tip Berkesan Untuk Mula Tanam Sayur di Rumah Flat

Tinggal di rumah flat mempunyai cabarannya tersendiri untuk berkebun. Ruang terhad dan kurang cahaya matahari adalah dua faktor utama penjadi penghalang untuk kita mula tanam sayur di rumah flat.

Di sini saya kongsikan beberapa tips untuk tanam sayur di apartment atau pun rumah flat.

1) Cari Tempat Ada Cahaya

Cabaran utama tinggal di rumah flat adalah kekurangan cahaya matahari. Hal ini kita tidak dapat buat apa. Terima hakikat bahawa hidup di rumah flat tidak menjaminkan tempat kita bercucuk tanam sentiasa dapat cahaya.

Apa yang kita boleh buat adalah mencari lokasi di rumah sama ada di balkoni dapur atau hadapan rumah yang ada cahaya pagi atau petang.

Jika balkoni dapur kita menerima cahaya, ini satu peluang untuk kita berkebun. Cahaya sekitar empat hingga lima jam memadai untuk sayuran berdaun seperti kangkung, sawi, bayam, kailan dan herba.

Saya sarankan untuk anda bereksperimen dengan pelbagai jenis tanaman. Baca tips memilih tanaman yang saya terangkan di bawah. Cuba tanam dan lihat macam mana perkembangan pokok.

Jika benih tumbuh kurus melidi, ini tanda cahaya tidak cukup. Baca tip di bawah berkaitan cahaya tambahan.

Saya ada terangkan
jumlah cahaya diperlukan untuk tanaman
 mengikut jenis. Ini sebagai panduan asas kepada kita. Teruskan bereksperimen.

Selain itu, perlu kita tahu bahawa sinar matahari akan berubah mengikut kitaran musim. Walaupun kita duduk di negara beriklim khatulistiwa, jangan ingat pancaran cahaya matahari tidak berubah tempat. Hal ini selari dengan perubahan waktu solat dalam Islam.

2) Pilih Bekas dan Medium Yang Ringan

Pilihlah pasu yang ringan dan mudah dibawa. Jangan lah kita nampak jualan murah pasu tanah liat, jadi kita pun ingin pergi memborong. Berhenti sejenak dan fikir dulu. Kalau kita letak pasu tanah liat itu di balkoni. Kemudian nak dijadikan cerita terjatuh. Nak dijadikan cerita lagi ada pula orang bawah tu. Aduh! Pening kepala kita pula selepas itu. Ini ada kaitan dengan tip saya yang terakhir.

Jadi nasihat saya, beli lah pasu plastik. Serius murah. Kita boleh dapatkan terus di kedai RM2. Sekarang kedai RM2 tumbuh bakkan cendawan. Pelbagai saiz yang ada.

Nak kreatif? Nah guna lah botol. Botol ni guna botol minuman atau gred makanan. Serius jangan guna botol bekas kimia contohnya botol bekas sabun cuci kain. Kalau untuk tanaman hiasan, mungkin boleh. Tapi untuk sayur? Fikir dua kali.

Untuk media pasu, kalau baca penulisan saya berkaitan
media tanaman dalam pasu
, tentunya saya menyarankan penggunaan pasir sebagai salah satu media tanaman. Tetapi itu jika tanam di rumah atas tanah. Bagaimana pula bagi orang yang bercucuk tanam di rumah atas awan? Pilihan terbaik adalah menggunakan campuran medium yang ringan.

Antara bahan yang sering digunakan dalam campuran tanah adalah pasir. Pasir boleh digantikan dengan sekam bakar, perlit ataupun vermikulit.

Jika ke kedai pertanian atau nurseri pokok, kita pilih media yang ringan. Biasanya tanah campur
6 in 1
 sesuai.

3) Lapik Pasu

Lapik pasu ini antara perkara penting. Terutama kita yang tinggal di tingkat atas. Kasihan jiran apabila ada air menitik dari atas. Apatah lagi jika kita ada pasu di hadapan rumah.

Tambahan lapik pasu mengelakkan air mengalir di atas lantai.

Walaupun begitu, silalah keringkan air di lapik takungan itu setiap hari atau dua-tiga kali seminggu. Kita tidak mahu mengundang nyamuk untuk bertelur pula.

4) Tanam Secara Bertingkat (Vertikal)

Tanaman bertingkat dapat mengatasi masalah ruang terhad. Boleh mula beli rak bertingkat untuk letak pasu. Tidak perlulah tinggi. Sekitar 2-3 tingkat memadai.

Mana nak dapat? Cuba lihat di Shopee atau Lazada. Atau pergilah Tesco. Biasa saya nampak pasaraya ini buat jualan. Harga bermula RM50 sehinggalah RM200.

Jenis rak ini pilih yang besi. Jangan kayu macam plywood sebab mudah kembung jika terkena air.

5) Cahaya tambahan

Penggunaan cahaya tambahan boleh digunakan bagi menguatkan tumbusaran pokok. Sekarang kita boleh beli di shopee/lazada cahaya khas untuk tumbuhan.

Beli yang jenis LED. Jarak pula tidak boleh lebih 30-45 cm. Sebab semakin jauh cahaya, semakin kuang keamatan cahaya. Apabila kuran keamatan cahaya, maka kuranglah kesan cahaya pada pokok.

Sebab itu bersyukurlah kita ada cahaya matahari.

6) Sayur Sesuai Tanam

Pertama, cuba yang mudah bagi yang baru nak mula. Itu pesan saya seperti saya pesan di Cara Bermula Berkebun Untuk Newbie. Serius. Jangan pilih yang susah.

Kedua, pilih sayur yang sesuai. Jika sudah tahu balkoni kita kurang cahaya, cuba lah tanam
tanaman yang boleh hidup dalam keadaan redup
.

7) Baja Bebas Bau Busuk

Rumah flat sifatnya dekat dekat. Jika kita menjerit, pastinya jiran mudah mendengar. Apatah lagi jika ada bau busuk yang mampu mengganggu jiran.

Pilih baja yang sifatnya tidak busuk. Kita boleh memilih baja kimia atau pun baja organik seperti
kompos
atau tinja haiwan yang telah diproses.

Tidak sesuai untuk kita buat baja organik yang sifatnya berbau busuk seperti
baja rumput
.

8) Hidroponik – Tanam Tanpa Tanah

 Kalau tips di atas semua berkisar tentang tanah, ini pula berkaitan tanpa tanah. Hidroponik adalah
kaedah menanam tanpa tanah
. Kaedah ini sangat sesuai untuk sesiapa yang tidak mahu rumahnya kotor dengan tanah.

Bagi yang tiada pengalaman, boleh mulakan dengan
menanam salad secara hidroponik
. Hanya perlukan bekas, span, biji benih, air dan baja hidroponik (baja AB).

Peringatan, hidroponik ini boleh mengundang jejentik jika kita tidak tutup betul bekasnya.

9) Jaring Kalis Kucing

Kucing pun boleh jadi masalah. Kucing kita tentunya tidak. Tetapi kucing jiran. Kalau tak jiran, kucing jalanan. Ia berak dan kencing di dalam pasu.

Pertama, bau serius busuk. Kedua, kencing serius lagi busuk. Ahhh. Geram.

Atasi dengan pasang jaring di dalam pasu. Terpaksa la melabur lebih kan? Ye lah kalau orang atas tanah cabarannya mungkin monyet dan babi hutan. Yang kita ini kucing je. Rileks. Boleh kawal lagi.

Berbau? Cuba sembur dengan cecair EM. EM atau
effective microorganisms
 ini boleh kita
buat sendiri
 atau beli. EM adalah mikrob baik yang mampu menghilangkan bau busuk seperti najis atau sampah. Kalau tiada masa buat, nah beli je
cuka kayu saya jual
. Guna sikit, tapi kesan, masya-Allah lega di hati.

10) Siraman automatik

Mengaku sahajalah bahawa kita berkebun ini ikut musim (atau lebih dikenali mood). Biasalah mood ini ada turun, ada naik. Kadang ada mood nak siram. Kadang tu balik kerja penat sangat. Tak terlayan pokok. Nak siram pun macam malas.

Ini belum masuk lagi masa cuti raya atau cuti sekolah anak-anak. Tak keruan nak tinggal pokok di rumah.

Jadi eloklah kita amalkan sistem siraman automatik. Sama ada kita guna
botol-botol plastik
atau pun kita gunakan pemasa yang boleh dipasang terus ke paip.

11) Bina Kebun Komuniti

Jika sukar sangat untuk berkebun di rumah, apa kata bina kebun komuniti? Saya yakin ada ruang sedikit di sekitar rumah flat kita untuk bina kebun bersama.

Contohnya Encik Rizal yang berjaya menghidupkan kebun komuniti di Puchong.

Ini boleh disuarakan di mesyuarat Rukun Tetangga. Paling penting adalah mencari seorang ketua yang mampu menggalas tanggungjawab membina kebun komuniti ini.

12) Tuai Buah Awal

Apabila kita berkebun di luar kawasan contohnya di tingkat bawah, bersedia lah untuk menerima kes buah hilang. Sama ada buah di pokok dicuri atau dikacau oleh budak-budak nakal sekitar rumah.

Kalau kita tanam betik dalam pasu contohnya. Tuai semasa buah masih hijau lagi. Agak-agak hendak tukar jadi warna kuning, kita tuai. Peram. Jika tidak nanti kita akan menyesal.

14) Dapatkan Kebenaran oleh Pengurusan Apartment

Pihak pengurusan ada sebab untuk tidak membenarkan penduduk rumah flat berkebun di kaki lima. Antara sebabnya adalah jika berlaku kebakaran, pasu-pasu di kaki lima akan mengganggu proses menyelamatkan diri dan mangsa.

15) Kemas

Berkebun tidak semestinya perlu kotor dan bersepah. Selepas menyiram pastikan sisa air yang keluar dari bontot pasu tidak mengotorkan lantai. Atasi dengan meletak lapik di bawah pasu.

Susun pasu agar tampak kemas dan teratur. Bukan sahaja sedap mata memandang untuk kita malahan jiran pun suka.

16) Sedekah

Rezeki hasil tuaian itu eloklah kita sedekah sesama jiran. Tak termakan punya untuk kita sekeluarga.

Lagi banyak kita sedekah, lagi banyak rezeki kita akan dapat, insya-Allah.

17) Racun Organik

Walaupun tinggal di atas angin, tetap serangga perosak seperti bena boleh datang mengganggu pokok kita. Serangga ini datang sama ada melalui bahan tanaman yang kita bawa ataupun dari angin yang bertiup.

Atasi dengan
 buat sendiri racun organik
.

Kesimpulan

Masalah ruang terhad dan cahaya matahari di apartment boleh diselesaikan jika kita kreatif. Yang penting kita ada kemahuan untuk jadikan berkebun di rumah flat ini satu kenyataan.

Rujukan

https://www.thespruce.com/tips-for-starting-a-balcony-garden-847801


Cara Tanam Serai dalam Pasu (Semai sampai Tuai)

Serai adalah tanaman yang mudah ditanam sama ada di atas tanah atau di dalam pasu. Dahulu, saya ingat serai hanya boleh ditanam di atas tanah. Tetapi rupanya serai boleh juga ditanam di dalam pasu. Hal ini membuka ruang kepada sesiapa yang tinggal di kawasan bandar untuk cuba menanam serai.

Terdapat dua jenis serai yang biasa ditanam di Malaysia iaitu serai makan dan serai wangi. Pada artikel ini saya akan tunjuk cara menanam serai makan.

Serai makan ini pula ada terbahagi kepada dua jenis iaitu serai makan biasa dan serai makan paha ayam. Perbezaan utama adalah pada saiz di mana serai paha ayam lebih besar berbanding serai biasa.

Maklumat Botani

Nama: Serai
Nama Inggeris:
Nama botani:

Serai adalah tumbuhan herba yang tidak mempunyai batang keras. Serai berakar serabut dan tidak dalam akarnya.

Keperluan Tanah Campur

Serai suka tanah yang kaya dengan bahan organik. Kita boleh gunakan tanah campur yang dijual di nurseri pokok sebagai permulaan untuk menanam. Jika inginkan cabaran, saya sarankan untuk anda mencuba membuat campuran tanah sendiri. Boleh rujuk artikel campuran tanah yang telah saya tulis ini.

Saiz Pasu

Walaupun serai tidak mempunyai akar yang panjang, tetapi serai mendapat manfaat dengan saiz pasu yang besar. Oleh itu saiz minimum pasu adalah tinggi 30 cm dengan diameter 30 cm ke atas. Jika polibeg pula, minimum 16 x 16 inci.

Saiz pasu yang kecil akan memberi kesan apabila serai mula membesar. Kita akan perlu lebih kerap menyiram dan ini mungkin menyusahkan. Sebab itu saya sarankan saiz yang besar untuk pengurusan kemudian hari.

Benih Serai

Terdapat dua cara untuk kita mendapatkan benih serai. Pertama adalah dengan membeli serai di pasar. Kemudian potong daun serai sehingga tinggal batang kerasnya sahaja. Himpunkan serai satu rumpun dengan jumlah dua hingga tiga serai satu rumpun.

Satu lagi cara adalah dengan menggunakan pangkal serai. Pernah viral cara menanam ini tetapi bagi saya, cara ini menghasilkan serai yang lambat dituai. Eloklah kita guna cara pertama.

Penanaman Serai

Setelah kita sediakan pasu dan tanah yang sesuai, sudah masanya untuk menaman. Dalam satu pasu, masukkan 2-3 batang serai yang telah kita beli dari pasar. Tanam pangkal serai di dalam pasu sekitar 5-10 cm dalam.

Siram setiap hari agar tanah sentiasa lembab.

Biasanya serai akan mengambil masa 7 hingga 10 hari untuk mula menampakkan rupa seperti kemunculan pucuk baharu.

Pembajaan

Dari segi pembajaan, serai cukup suka baja organik. Anda boleh bubuh baja organik seperti tahi ayam atau kompos. Bubuh 5-10 cm jauh daripada pangkal. Dos sekitar 1-2 sudu makan 2 minggu sekali.

Kawalan Serangga Perosak dan Penyakit

Serai jarang diserang perosak dan penyakit. Malahan serai adalah salah satu tanaman yang berfungsi sebagai tanaman penghalau.

Tuai

Serai boleh dituai sekitar 3 bulan selepas penanaman. Walaupun begitu, kita tidak perlu menuai semua serai yang ada. Kita boleh tuai serai ikut keperluan.

Namun, setelah 5 bulan penanaman, anda akan dapati serai tidak lagi menghasilkan serai yang banyak. Hal ini kerana tanah telah padat dengan akar pokok serai. Oleh itu terpaksa juga tuai semua serai yang ada dan buat penanaman baharu.

Untuk itu, bagi membolehkan kita sentiasa mendapat bekalan serai berterusan di rumah, eloklah menaman serai dalam 3 pasu berlainan. Pada bulan pertama, kita semai serai pada pasu 1. Pada bulan kedua, semai lagi pada pasu 2, dan pada bulan ketiga semai lagi serai pada pasu 3.

Hal ini akan membolehkan kita mendapat bekalan serai yang berterusan.

Rujukan

s


Panduan Cara Tanam Strawberry Tanah Rendah (Daerah Panas) dalam Pasu

Apabila disebut tentang strawberi pastinya akan kita terbayang buah ini dalam pasu tergantung dijual di Cameron Highland, Malaysia. Kalau pertama kali pergi ke sana mesti akan pulang dengan sebekas strawberi. Persoalannya, adakah strawberi dapat ditanam di tanah rendah selain Tanah Tinggi Cameron? Tentunya boleh!

Saya sendiri telah berjaya menanam dan merasa hasil buah strawberi di tanah rendah. Walhal tempat saya tinggal bukanlah di tempat yang bercuaca dingin seperti di Cameron.

Mari kita belajar cara penanaman strawberi di tanah rendah.

Maklumat Botani

Nama: Strawberi, stoberi / Strawberry
Nama saintifik / botani:
Fragaria × ananassa

Strawberi adalah tumbuhan herba (berbatang lembut). Nama asal strawberi adalah kerana dahulunya tumbuh di celah-celah jerami (straw) padi. Pokok strawberi mempunyai kitaran hidup jenis saka. Bermakna pokok strawberi hidup lebih dari setahun. Walaupun begitu, sekitar 1-2 tahun sahaja umur produktif dalam menghasilkan buah yang banyak.

Terdapat pelbagai varieti strawberi. Semuanya boleh ditanam di Malaysia. Ya boleh tiada masalah.

Ini antara varieti yang saya rekomen untuk pemula yang baharu ingin menanam:

Albion (
beli sini
) – buah besar dan sedikit manis
Japanese Sweet Charlie (JSC) (
beli sini
) – buah kecil dan manis berbanding albion
Festival (
beli sini
) – buah sederhana besar dan sedikit manis berbanding albion
Royal 60 (
beli sini
) – buah sederhana besar dan kurang manis berbanding albion

Empat varieti ini mudah ditanam dan dijaga.

Saiz Pasu

Perkara pertama untuk kita tentukan adalah saiz pasu yang sesuai. Pokok strawberi tidak memerlukan saiz pasu yang besar untuk tumbuh. Cukup sekadar pasu setinggi 20cm dengan diameter 15-30 cm. Jika lebih daripada itu bagi saya hanya akan berlaku pembaziran.

Media Tanaman

Pokok strawberi suka tanah kaya dengan bahan organik dan tidak bergenang. Bergenang di sini bermaksud tidak menakung air yang banyak. Jika kita siram, air dapat turun dengan bagus tanpa tersekat lama di dalam pasu.

Saya suka membuat campuran tanah sendiri. Saya campur tanah atas, sekam bakar, sabut kelapa hancur dan vermikompos. Semua pada nisbah 2 tanah atas, 1 sekam bakar, 1 sabut kelapa hancur dan 1 vermikompos. Campuran tanah ini membolehkan air mengalir dengan bagus dan tinggi dengan bahan organik.

Jika anda tiada masa untuk membuat campuran tanah, eloklah beli tanah campur tiga dalam satu atau enam dalam satu (
boleh beli sini
). Mengikut pemerhatian saya tanah campuran tersebut tetap bagus untuk strawberi. Jadi cubalah guna dahulu. Tak cuba, tak tahu.

Lokasi

Seperti pokok buah yang lain, strawberi memerlukan cahaya penuh agar dapat mengeluarkan buah yang besar dan sihat. Jika tanam di sekitar rumah, saya sarankan anda letak pasu strawberi anda di tempat yang banyak cahaya matahari. Boleh jadi di tepi rumah atau pun di hadapan rumah. Mana-mana tempat yang anda lihat matahari sentiasa memancar pagi dan petang.

Oh ya, pokok strawberi tidak tahan kerap terkena hujan. Saya letak di tepi rumah. Cukuplah sekadar terkena tempias hujan. Jika kena air hujan terus, mungkin akan ada masalah pada akar dan daun strawberi. Nanti saya bincangkan di bahagian perosak dan penyakit.

Jika nak tanam di tempat yang terbuka, seeloknya dibina bumbung yang ringkas. Cukup sekadar mengurangkan kadar terkena hujan pada pokok. Ramai peminat pokok strawberi ini menggunakan bumbung plastik UV lutsinar (
beli sini
).

Walaupun begitu, saya faham ada di antara kita ini bukanlah mudah untuk buat sendiri rumah untuk pokok strawberi tersayang kita. Saya cadangkan anda beli sahaja ready made greenhouse. Sampai sahaja di rumah boleh dah kita pasang sendiri. Saya ada jumpa
orang jual di sini
. Cubalah.

Pembajaan

Vermikompos adalah baja yang bagus bagi menggalakkan pertumbuhan akar pokok. Sebab itu saya berikan berkala iaitu dua minggu sekali. Hanya segenggam (30-50g) memadai untuk satu pasu. Mana nak dapat baja vermikompos berkualiti? Saya sarankan anda
beli di sini
.

Jika di Cameron Highland, petani di sana menggunakan baja fertigasi (baja AB) dengan media tanaman sabut kelapa hancur. Kita boleh guna dengan membuat siraman baja AB tiga kali seminggu. Mana nak beli baja AB?
Boleh dapatkan di sini
.

Paling bagus kita buat dua gabungan antara organik dan kimia. Ya
baja AB adalah baja kimia
. Tiada masalah guna baja kimia. Boleh rujuk
penulisan saya tentang ini
. Apabila digabungkan baja AB dan baja vermikompos, lihatlah kesan yang menakjubkan ini.

Buah strawberi yang saya tuai sendiri. Kesan guna baja vermikompos.

Penyiraman

Pokok strawberi tidak suka tanah yang terlalu lembab. Oleh itu eloklah siram sekali sehari memadai. Ketika menyiram, pastikan air siraman kuran atau tidak terkena langsung pada daun. Jika daun terlalu lembab, maka akan mengundang penyakit.

Kawalan Perosak dan Penyakit

Pokok strawberi mudah diserang kutu daun, koya dan kepinding putih. Terutama jika kekurangan baja diberikan. Rawatan pertama adalah berikan baja yang cukup kepada pokok strawberi kita. Saya sangat sarankan guna baja vermikompos. Pengalaman saya menunjukkan pokok strawberi dapat hidup lama apabila baja vermikompos diberikan.

Rawatan kedua adalah dengan membuat semburan racun organik berkala. Seminggu sekali sembur dengan semburan semambu (
beli sini
) dan cuka kayu (
beli sini
). Ikut pada dos yang disyorkan. Jika serangan teruk, barulah sembur selama tiga hari berturut-turut. Selepas itu lihat sama ada serangan berkurangan atau tidak.

Ingat, rawatan organik tindakannya tidaklah sepantas racun kimia. Namun ia selamat untuk dimakan hasil tuaian nanti.

Burung, tupai, siput babi dan lintah cukup suka memakan buah strawberi. Jika lambat tuai kita akan nampak buah strawberi rosak akibat dimakan oleh haiwan perosak ini. Siput babi dan lintah boleh dikawal dengan racun siputox (
beli sini
).

Untuk penyakit pula biasanya antraknos rajin menyerang daun strawberi. Hal ini terjadi apabila keadaan sekeliling terlalu lembab. Seperti saya nyatakan sebelum ini, pokok strawberi agak sensitif dengan air hujan. JIka kerap terkena air hujan akan menyebabkan daun bertompok merah. Itu tanda kulat antraknos menyerang.

Rawatan adalah dengan menyembur racun kulat organik. Untuk kawalan boleh sembur EM1 sejurus hujan tamat.

Pembiakan

Terdapat dua kaedah untuk pembiakan strawberi. Pertama adalah dengan biji benih. Biji benih strawberi terletak di luar buah. Ya, bintik-bintik hitam di luar buah itu adalah biji benih. Kita boleh cungkil dan semai benih tersebut.

Strawberi yang dihasilkan daripada biji benih mengambil masa 6 bulan untuk mula mengeluarkan bunga.

Kaedah kedua pula adalah dengan sulur. Sulur adalah bahagian pokok strawberi yang seakan batang yang menjalar. Daripada sulur ini akan terbentuk anak pokok. Kelebihan adalah anak pokok daripada sulur boleh mula mengeluarkan bunga seawal 3 bulan selepas ditanam. Cepat berbanding biji benih.

Ikut pengalaman saya, satu pokok strawberi mampu menghasilkan sepuluh hingga dua puluh anak pokok dalam masa 4 bulan. Berbaloi untuk beli pokok strawberi. Beli satu sahaja sudah dapat 10 anak pokok dalam masa sebulan. Asalkan penjagaan seperti saya tulis di atas.

Pokok strawberi menghasilkan sulur yang banyak.

Pembungaan dan buah

Strawberi mula mengeluarkan bunga sekitar 3 bulan selepas penanaman, jika cukup baja dan cahaya. Jika bunga keluar awal, mohon untuk pangkas dan buang. Biar dalam masa 3 bulan ini pokok fokus pada pembesaran akar. Apabila akar kuat barulah buah besar.

Satu jambak bunga biarkan sekitar 3-4 buah sahaja. Yang lain petik dan buang sebaik sahaja nampak putik buah. Satu pokok strawberi biarkan sekitar 6-8 buah sahaja pada satu-satu masa. Jika terlalu banyak, buah yang terhasil adalah kecil.

Pokok strawberi akan terus mengeluarkan buah sepanjang tempoh hidupnya. Pastikan baja dan air mencukupi, insya-Allah sentiasa ada buah untuk dituai.

Buah boleh dituai sebaik sahaja keseluruhan buah berwarna merah.

Rumusan

Tuntasnya pokok strawberi boleh ditanam di tanah rendah. Pastikan air, cahaya dan baja cukup, insya-Allah akan mudah berbunga dan berbuah.

Rujukan:

Buku strawberi


Belajar Cara Tanam Tembikai Susu (Rock Melon) dalam Pasu (Semai sampai Tuai)

Tembikai susu atau melon adalah antara buah yang sedap dimakan begitu sahaja atau dibuat jus. Cara penanaman buah ini tidak lah sesukar mana. Boleh ditanam di atas tanah ataupun di dalam pasu.

Maklumat Botani

Nama Melayu: tembikai susu
Nama Inggeris: honeydew
Nama saintifik:
 Cucumis melo
 cv Inodorus
Keluarga: Cucubirtaceae (keluarga labu)

Tembikai susu adalah tumbuhan menjalar. Daunnya lebar dan berakar serabut. Batang lembut. Seperti keluarga labu yang lain, tumbuhan ini mempunyai dua jantina bunga pada satu badan. Satu bunga betina dan satu bunga jantan yang digelar sebagai monoecious dalam istilah botani.

Varieti

Tembikai susu mempunyai tekstur isi yang rangup. Terdapat pelbagai varieti tembikai susu yang ditanam di Malaysia. Mari kita kenali satu per satu.

Semua varieti yang saya nyatakan ini adalah varieti generasi pertama atau
F1 (hibrid)
. Ini bermakna jika kita ingin membuat benih daripada F1 ini sangatlah tidak sesuai. Benih daripada F1 iaitu F2 tidak akan sama seperti induk asal. Mungkin benih F2 ini saiz lebih kecil dan tidak dapat membesar dengan baik. Jadi saya sarankan anda beli sahaja benih ikut pautan diberi.

Walaupun begitu, tidak salah untuk anda bereksperimen, bukan? Itulah kelebihan menanam sendiri.

Honey dew

Ini adalah varieti yang kerap kita nampak dijual di pasaraya. Rasanya manis dan rangup. Penanaman buah ini tidaklah sukar. (
beli sini
)

Jade dew

Sama seperti honey dew. Cuma bentuknya lonjong. (
beli sini
)

Glamour

Rasa Glamour lebih manis berbanding honey dew. Rupa luar kasar dan seperti jaring. (
beli sini
)

Rock melon

Melon batu ini rasa lebih rangup berbanding sky rocket. Ini antara varieti yang banyak ditanam oleh petani fertigasi. (
beli sini
)

Melon Madu

Sama seperti varieti honey dew, cuma warna di luar adalah kuning. (
beli sini
)

Golden prize

Sama seperti Autumn Sweet. Bezanya hanya pada rupanya yang lonjong. (
beli sini
)

Jenis Tanah

Pokok tembikai susu menyukai tanah yang kaya dengan bahan organik tetapi tidak suka tanah yang bergenang. Bagaimana ingin tahu tanah kita bergenang atau tidak? Senang sahaja. Perhatikan keadaan tanah selepas hujan. Jika ada menakung air, tandanya tidak sesuai untuk menanam tembikai susu.

Hal ini kerana tanah yang bergenang akan menyebabkan akar pokok tembikai mudah rosak.

Semaian

Anda boleh terus menyemai benih tembikai susu ke dalam tanah atau pasu untuk mula menanam. Tetapi paling bagus kalau disemai dahulu di dalam bekas semaian. Boleh jadi dalam talam semaian ataupun cawan kecil berisi media semaian.

Di sini ingin saya tekankan pentingnya menggunakan media semaian yang betul. Jika salah, anak benih yang keluar mungkin akan dijangkiti penyakit. Saya sarankan gunakan peatmoss (
beli sini
). Peatmoss memang terkenal sebagai media semaian yang berkualiti untuk semua jenis semaian.

Adakah perlu rendam benih dahulu dalam air? Saya tidak mengamalkan kaedah ini kerana bagi saya benih di dalam media semaian yang lembab akan sendiri menyerap air. Kenapa perlu buat kerja dua kali?

Tanam benih sekitar 3-5 cm di dalam media semaian. Siram lembut setiap hari sehingga benih bercambah iaitu sekitar 3-7 hari.

Setelah benih bercambah, tunggu sekitar dua hingga tiga minggu sebelum dipindahkan ke atas tanah atau ke dalam pasu.

Penanaman dalam Pasu

Jika anda ingin menanam dalam pasu, pertama pilih saiz pasu yang sesuai. Untuk tembikai susu, cukup pasu saiz 35 cm diameter dengan ketinggian 40cm ke atas.

Manakala untuk medium pasu, anda boleh belajar buat sendiri seperti yang saya tunjukkan dalam cara buat campuran tanah atau jika tiada masa eloklah beli tanah campur berkualiti (
beli sini
).

Merayap atau menegak?

Untuk hasil yang bagus dan jimat kawasan, eloklah melon ini ditanam secara menegak. Biarkan ia memanjat ke atas. Jadi eloklah letak di tepi pagar atau kita pasang pancang untuk melon ini memanjat.

Walaupun begitu, jika ingin dibiarkan tumbuh merayap pun tiada masalah. Tetap melon boleh menjadi.

Penyiraman

Tembikai susu suka tanah yang lembab tetapi bukan bergenang. Oleh itu cukup sekadar siram 2-3 kali sehari tergantung kepada cuaca. Jika cuaca biasa, siram 2 kali sehari memadai. Jika cuaca panas, siramlah 3 kali sehari termasuk tengah hari. Ya tiada masalah untuk menyiram di waktu tengah hari.

Pembajaan

Tembikai susu suka baja organik. Anda boleh gunakan kompos atau lebih baik vermikompos (
beli sini
). Vermikompos adalah baja tahi cacing yang tinggi kebaikan pada tanaman. Dua minggu segenggam memadai. Korek dan gaulkan bersama tanah untuk kesan maksimum. Siram selepas pembajaan dibuat.

Untuk baja kimia pula, gunakan baja NPK biru 12:12:17 yang berkualiti tinggi (
beli sini
). Jika guna kualiti rendah, mungkin nilai nutrien dalam baja itu tidak sama seperti yang ditunjukkan. Bukan apa, baja dari China tidak sama kualitinya seperti baja dari Australia.

Pemberian baja buah secara kimia ini boleh dibuat dua minggu sekali dengan kadar satu sudu makan.

Pendebungaan

Tembikai susu mempunyai dua jenis bunga iaitu bunga betina dan bunga jantan. Biasanya agen pendebunga seperti lebah, kelulut atau rama-rama akan mengenemukan debunga jantan ke pistil. Tetapi untuk dapatkan buah yang betul bulat, biasanya pekebun akan membuat pendebungaan sendiri. Kira menjadi tok kadi ke atas tanaman mereka.

Mudah sahaja. Petik bunga jantan dan lagakan pada bunga betina yang sedang kembang mekar. Cukup sekadar 3-5 saat.

Bagaimana nak tahu jadi atau tidak? Tunggu dalam masa 3-5 hari apabila bunga betina mula menguncup. Jika bunga betina tidak gugur, maka anda berjaya sebagai tok kadi!

Pembuahan

Untuk mendapatkan berat buah sekitar 1-2kg / buah, satu pokok biarkan sekitar satu hingga dua putik buah sahaja. Selebihnya buang bunga betina dan jantan. Biar pokok dapat fokus pemberian baja pada buah yang telah menjadi. Jangan sayang buang bunga sebab jika tidak buah yang terhasil akan kecil.

Jika ada lebih daripada dua buah satu pokok,

Ada pekebun yang membuang pucuk pada daun ke empat selepas putik buah. Katanya bagi pokok dapat menyalurkan baja pada buah. Anda boleh cuba kaedah ini.

Apabila saiz buah sebesar bola tenis, anda boleh mula mengikat buah ke atas agar buah tidak jatuh. Boleh gunakan jaring buah (
beli sini
) untuk memudahkan kerja anda.

Kawalan Perosak dan Penyakit

Pokok tembikai ini mudah diserang perosak seperti kutu daun, bena, kepinding putih dan koya. Cara terbaik untuk kawal serangan serangga ini adalah dengan menyembur racun organik semambu (
beli sini
). Ekstrak semambu mempunyai bahan aktif yang mampu merencat nafsu makan serangga. Seterusnya menyebabkan mereka mati kelaparan walaupun makanan di hadapan.

Cukup sekadar semburan seminggu sekali sebagai kawalan.

Jika telah diserang, laksanakan semburan tiga kali seminggu.

Bagi penyakit pula, tembikai susu mudah diserang oleh kulapuk downy. Biasanya petani akan menanam varieti yang rintang penyakit berdebu ini. Untuk kawalan organik, sembur dengan EM1 (
beli sini
). Fungsi EM1 adalah bagi mengawal populasi kulat kulapuk ini agar tidak merosakkan pokok. Banyak manfaat EM ini yang boleh anda baca dalam
Manfaat EM1
.

Selain itu kuatkan daya ketahanan pokok dengan menyembur cuka kayu (
beli sini
). Mengikut kajian di Thailand,
cuka kayu
 terbukti mengandungi bahan yang mampu meningkatkan ketahanan pokok terhadap perosak dan penyakit. Semburan 2 kali seminggu sudah memadai.

Tuai

Tempoh tuaian adalah berbeza untuk setiap varieti tembikai susu. Ada yang sehingga 60 hari selepas tanam, ada yang 70 hari bahkan ada yang 80 hari. Jadi perlulah kita membaca pada pek benih tentang tempoh matang buah.

Rumusan

Tembikai susu mempunyai pelbagai varieti. Boleh mula menanam dengan honeydew dan cabar diri seterusnya dengan varieti lebih sukar seperti rock melon.

Rujukan

Jabatan Pertanian Semenanjung Malaysia (1999). Pakej Teknologi Tembikai.


Panduan Cara Tanam Terung di dalam Pasu (Semai Sampai Tuai)

Terung adalah antara makanan yang popular di Malaysia. Penanaman terung tidaklah rumit seperti
pokok cili
 jika kita tahu cara menanam yang betul.

Maklumat Botani

Nama Melayu: Terung unggu, terung bulat, terung India
Nama Inggeris: Brinjal, eggplant, aubergine
Nama saintifik:
Solanum melongena L.
Keluarga: Solanaceae

Terung adalah tumbuhan renek yang mempunyai kitaran hidup tahunan. Ini bermakna pokok terung hidup lebih daripada setahun berbanding sawi, kangkung ataupun bayam.

Tumbuhan daripada keluarga Solanaceae atau nightshade ini adalah adik beradik kepada cili, tomato dan kentang. Ini bermaksud mereka berkongsi perosak dan penyakit yang hampir sama.

Semaian benih

Cara semai benih terung adalah sama seperti cili. Elok kita menyemai dahulu di atas dulang semaian berbanding menyemai terus di atas batas. Hal ini kerana di atas dulang semaian, penjagaan rapi dan teliti boleh kita buat berbanding menanam terus di atas tanah.

Sediakan bekas semaian dan bubuh medium semaian yang sesuai seperti peatmoss atau sabut kelapa hancur. Saya suka guna dua bahan ini kerana mempunyai kadar serapan air dan kelembapan yang bagus. Selain itu peatmoss bebas daripada kulat berbahaya yang mampu merosakkan anak benih yang baru bercambah.

Tanah campur yang kita gunakan mungkin tidak sesuai untuk semaian kerana mengandungi pelbagai bakteria yang berbahaya yang mampu merosakkan percambahan anak benih.

Anak benih terung yang mati akibat serangan penyakit lecuh benih. Hal ini terjadi kerana media semaian yang digunakan tidak bebas kuman berbahaya. (foto:
Haziq Mahmur
)

Biasanya benih terung mengambil masa sekitar 4-7 hari untuk bercambah. Setelah itu sekitar 15-20 hari untuk sedia dipindahkan ke dalam pasu lebih besar.

Penyediaan Pasu / Polybag

Terung memang sesuai ditanam di dalam pasu. Saiz sesuai adalah diamter 30cm dengan ketinggian 25 cm. Manakala untuk polibeg, boleh gunakan saiz 16 inci x 16 inci ke atas.

Saiz pasu yang lebih besar akan mengurangkan kerja kita untuk menyiram pada kemudian hari nanti.

Tanah Campur

Medium tanaman yang sesuai adalah medium yang kaya dengan bahan organik. Oleh itu eloklah jika tanah campur yang kita gunakan itu mempunyai kadar bahan organik yang banyak. Saya tidak sarankan untuk kita guna tanah bakar sampah atau tanah di sekitar rumah kita.

Lebih baik kalau kita beli sahaja tanah campur di nurseri pokok seperti tanah 3 dalam 1. Jika hendak gunakan tanah hitam, perlu dibuat campuran dengan baja kompos seperti vermikompos dengan nisbah 3:1. Iaitu 3 pek tanah hitam dan 1 pek vermikompos. Gaul sebati dan barulah dimasukkan ke dalam pasu.

Jika anda ingin tahu lebih lanjut, boleh dapatkan maklumat berkaitan
buat sendiri resipi tanah campur yang bagus untuk pekebun di sini
.

Pindah Tanam Anak Terung

Setelah anak pokok yang bercambah berumur 3 minggu tiba masanya untuk anda membuat pemindahan ke dalam pasu (istilah ini dinamakan
transplanting
dalam Inggeris). Jangan terlalu lama di dalam dulang semaian atau nanti anak pokok akan terbantut.

Ketika berumur 3 minggu, kita akan dapat lihat terdapat 4-7 helai daun sebenar pada anak pokok terung. Sewaktu ini lah akar anak pokok telah berada dalam keadaan bagus. Hal ini membolehkan anak pokok cepat pulih sebaik sahaja kita membuat pemindahan.

Jika anda menggunakan dulang semaian, hanya perlu cucuk di bahagian bawah lubang semaian untuk mengeluarkan anak pokok terung. Tanam biar separas dengan tanah.

Satu pasu / polibeg sesuai untuk satu anak pokok sahaja. Jika lebih akan berlaku persaingan seterusnya menyebabkan pokok tumbuh kecil dan buah tidak berapa banyak.

Habis sahaja pemindahan, boleh letak satu genggam baja kompos sekeliling anak pokok dengan jarak 5-10 cm. Siram.

Letak dua pancang kayu dan jaring hitam bagi mengurangkan kejutan pemindahan ini. Biarkan selama 1 minggu agar akar anak pokok pulih. Setelah itu bolehlah anda mengalihkan jaring hitam.

Penyiraman

Pokok terung memerlukan tanah yang sentiasa lembab agar tumbuhan subur. Oleh itu siram dua kali sehari di awal pagi dan lewat petang. Jika tengah hari pun kita sudah nampak tanah semacam kering, boleh siram. Kata kunci di sini adalah memastikan tanah sentiasa lembab. Walaupun begitu, jangan terlebih siram.

Penanda pasu telah cukup siraman adalah dengan melihat pada air yang mengalir di bawah bontot pasu. Itu tanda air telah cukup menyerap di dalam pasu.

Pembajaan

Pokok terung cukup suka akan baja organik seperti kompos dan vermikompos. Kunci utama pembajaan biarlah sedikit tetapi istiqamah. Saya sarankan dua minggu sekali berikan baja vermikompos yang berkualiti dalam segenggam. Tabur keliling pokok dan jangan bagi terkena pada pangkal.

Apa-apa baja pun sifatnya panas. Jika terkena pangkal mungkin boleh menyebabkan pangkal pokok melecur dan seterusnya mati.

Selain baja organik, anda boleh gunakan baja NPK biru sebagai baja utama. Baja NPK biru mengandungi kandungan 12-12-17 iaitu 12 peratus nitrogen, 12 peratus fosforus dan 17 peratus kalium. Kadar kalium yang tinggi ini mampu menggalakkan pengeluaran bunga dan buah yang elok untuk pokok terung. Tabur dalam 1 sudu makan baja buah ini setiap 2 minggu.

Kawalan Perosak dan Penyakit

Walaupun pokok terung tidaklah serumit penjagaan seperti cili, namun tetap kita perlu mengawal serangan serangga perosak. Antara yang kerap menyerang adalah kumbang seakan ladybird. Walhal kumbang ini bukanlah ladybird!

Larva kumbang ini akan memakan daun dan menyebab daun menjadi rongak. Apabila daun rongak, maka pokok akan kurang membuat fotosintesis. Ini seterusnya membantut tumbesaran dan penghasilan buah oleh pokok.

Kawal serangga ini dengan semburan racun organik. Anda boleh membeli racun organik atau
belajar buat sendiri racun organik di sini
.

Tuai

Pokok terung akan mula berbunga setelah 60 hari bercambah jika cukup air, baja dan cahaya. Selepas berlaku pendebungaan lengkap, maka putik buah pula akan mengambil masa sekitar 15 hari untuk sedia dituai. Jumlah keseluruhan adalah 75 hari kita mula menuai buah pertama terung.

Jangan tunggu terlalu lama untuk tuai! Agak agak saiz sudah cukup untuk dimakan, terus anda boleh tuai dengan memotong pada tangkainya. Lebih pantas anda tuai, lebih banyak bunga yang bakal terhasil oleh pokok terung. Maka akan lebih banyak buah terung!

Jika terlambat tuai, buah terung akan banyak serat dan keras untuk dimakan.

Tuai buah terung pada tangkai agar pokok sentiasa mengeluarkan bunga baharu.

Pastikan pembajaan dibuat seperti yang saya nyatakan pada bahagian pembajaan agar terung sentiasa mengeluarkan buah untuk kita tuai.

Rujukan

https://www.almanac.com/plant/eggplants


Cara Tanam Timun di dalam Pasu (Awal sampai Tuai)

Timun adalah tumbuhan menjalar yang boleh ditanam di dalam pasu. Timun boleh dimakan segar sebagai ulam, dibuat jeruk, ataupun dimasak dalam masakan, sememangnya memberi rasa yang segar dan unik pada lidah yang merasa. Salah satu ahli keluarga botani dengan melon, timun berasal dari India yang kemudiannya berkembang biak ke Tanah Melayu.

Timun mengandungi asid kafeik dan vitamin C serta sumber molibdenum, vitamin A, serat dan folate dalam diet pemakanan kita. Kandungan silika dalam timun bagus untuk kulit dan telah digunakan dalam kosmetik ratusan tahun untuk memberi kelembutan pada kulit terutama pada keliling mata.

Maklumat Botani

Nama Melayu: Timun
Nama Inggeris: Cucumber
Nama saintifk:
Cucumis sativus
Keluarga: Cucurbitaceae

Timun adalah tumbuhan memanjat berbatang lembut dengan kitaran hidup semusim. Ini bermakna timun akan mati setelah cukup mengeluarkan buah.

Secara umum, timun terbahagi kepada tiga varieti iaitu biasa dan jeruk. Jenis biasa adalah seperti
timun jepun
🛒 dan
timun batu
🛒. Manakala jenis jeruk adalah
gerkhin
🛒 dan
boston
🛒 yang mana timun ini khas dibuat jeruk.

Penyediaan Pasu dan Tanah Campur

Timun sesuai ditanam di dalam
pasu bersaiz 30 cm diameter dan 30 cm tinggi
🛒. Selain itu, untuk polybag pula, timun sesuai ditanam saiz
polibeg 16 x 16 inci
🛒.

Untuk campuran tanah, saya akan sarankan untuk anda guna
tanah campur tiga dalam satu
🛒. Tanah campur yang tinggi dengan bahan organik membantu tumbesaran timun agar tumbuh subur.

Anda boleh gunakan juga
tanah sawit
🛒 atau tanah kompos. Jika ingin menggunakan tanah bakar atau tanah hitam, saya cadang anda untuk tambah dengan
sekam bakar
🛒,
sabut kepala hancur (cocopeat)
🛒 dan
vermikompos
🛒. Gaul pada nisbah 2:1:1:1 iaitu 2 tanah hitam, 1 sekam bakar, 1 sabut kelapa, dan 1 vermikompos. Jika ingin tahu
resipi campuran tanah yang lain, boleh klik sini
.

Timun boleh ditanam guna tanah campur.

Semaian

Timun ditanam menggunakan biji benih. Kita boleh ambil biji benih timun daripada buah timun yang tua ataupun membeli biji benih timun yang dijual.

Saya akan sarankan membeli
biji benih timun jenis hibrid F1
🛒. Timun hibrid mempunyai kualiti yang lebih bagus dari segi kualiti buah, rintang penyakit dan hasil yang banyak.

Terdapat dua cara untuk kita menyemai timun. Pertama kita boleh semai dahulu di dalam dulang semaian. Untuk biji timun ini, saya akan sarankan semai pada dulang semaian yang besar seperti
dulang 32 lubang
🛒. Hal ini agar biji benih timun dapat tumbuh dengan baik.

Manakala kaedah kedua adalah kita menyemai terus ke dalam pasu. Semasa semaian terus ke dalam pasu ini perlulah kita meletakkan lindungan kerana anak benih timun sangat mudah diserang perosak seperti siput dan ulat bulu. Lindungan mudah sahaja dengan kita menggunakan botol minuman 500 mL yang dipotong dua. Gunakan bahagian atas botol minuman itu untuk menutup di atas pasu.

Boleh guna bekas botol untuk melidungi tanaman kita di peringkat awal. (
kredit foto
)

Biji benih timun atau bibit akan bercambah sekitar lapan hingga sepuluh hari. Sebaik bercambah, anak benih memerlukan cahaya matahari secukupnya. Jika tidak, ia akan tumbuh melidi dan lambat mengeluarkan daun sebenar.

Pindah Tanam

Untuk semaian dulang, boleh tunggu sehingga timun mengeluarkan 4-5 helai daun sebenar iaitu sekitar tiga minggu selepas bibit bercambah.

Seterusnya boleh buat pindah tanam anak pokok ke dalam pasu. Cucuk dengan batang kayu kecil di bawah dulang semaian bagi mengeluarkan anak pokok. Jangan tekan di bahagian tepi kerana nanti ini akan merosakkan dulang semaian.

Paling elok pindah tanam dibuat pada lewat petang agar anak pokok dapat menyesuaikan diri di waktu malam. Namun, jika tidak dapat, tiada masalah. Asalkan selepas pindah letak di tempat redup selama lima hingga tujuh hari.

Penjagaan

Timun memerlukan tanah yang sentiasa lembab. Pastikan kita sentiasa menyiram awal pagi dan lewat petang agar tanah tidak kering.

Tanah kering mampu membuatkan bunga timun gugur dan penghasilan buah yang tidak sekata. Bahkan jika kita terlupa siram boleh menyebabkan buah timun rosak.

Timun seperti sayur buah yang lain memerlukan cahaya matahari penuh dari awal pagi sampai petang sekurang-kurang enam jam sehari.

Tiang Sokongan

Timun adalah pokok menjalar. Tentunya kita perlu sediakan tiang sokongan untuk menjalar. Biasanya kalau menanam di rumah teres, kita akan biarkan timun memanjat pagar, bukan? Tetapi jika di dalam pasu kita juga boleh guna
pancang bulat
🛒. Didik timun lilit memusing naik pada pancang bulat.

Pancang bulat sesuai untuk timun memanjat.

Pembajaan

Timun tidak cerewet dengan pembajaan. Anda boleh memberi baja organik seperti
vermikompos
🛒 ataupun baja kimia.

Jika guna baja organik seperti vermikompos, bubuh segenggam sebaik sahaja benih bercambah. Seterusnya dua minggu sekali dengan kadar yang sama.

Jika guna baja kimia, mulakan dengan
baja NPK hijau
🛒 untuk 4 minggu awal. Setelah itu tukar kepada
baja NPK biru
🛒 untuk minggu seterusnya. Kadar yang disarankan adalah satu sudu makan dua minggu sekali.

Kawalan Perosak dan Penyakit

Kumbang timun paling suka menyerang timun. Apabila kumbang ini datang, pastinya timun kita akan mula layu dan seterusnya tidak mengeluarkan hasil yang banyak.

Kumbang ini susah dikawal apabila ia mula menyerang. Paling kurang setakat ini saya berjaya mengawal menggunakan
racun JAWAR S
🛒. Racun JAWAR S mengandugi ekstrak minyak mambu yang mampu mengawal lebih 100 jenis serangga perosak. Racun organik menggunakan bawang putih dan cili padi tetap tidak mampu mengawal kumbang timun.

Kutu daun, kepinding putih dan bena juga suka menyerang pokok timun. Serangga-serangga ini boleh dikawal dengan
racun organik buatan sendiri
. Jika mahu lebih berkesan, guna JAWAR S sahaja.

Pendebungaan

Timun menghasilkan dua jenis bunga iaitu bunga jantan dan bunga betina. Jika kekurangan agen pendebungaan seperti lebah atau kelulut di kebun kita, potensi untuk bunga timun gugur adalah tinggi.

Jadi bagaimana? Usah risau. Anda boleh membuat pendebungan sendiri. Pada awal pagi sekitar 9 pagi bunga betina mula berkembang. Ketika ini kita boleh jadi tok kadi dengan mengambil bunga jantan temu pada bunga betina. Ini dipanggil pendebungaan manual.

Tuai

Sepokok timun mampu menghasilkan sekitar 25 hingga 30 buah timun satu musim. Cara untuk memetik buah timun adalah dengan memotong terus pada tangkai buah. Tuai ketika muda dan jangan biarkan ada buah masak melainkan anda ingin membuat benih. Pokok timun akan cepat mati jika anda biarkan ada buah menua di pokok.

Lebih banyak anda tuai, akan lebih banyak buah yang terhasil sama seperti pokok cili padi. Jadi rajin rajin lah menuai timun.

Rujukan

Summaries of cucumber beetles


Cara Tanam Tomato, Ikuti 6 Langkah Mudah Ini

Tomato adalah buah yang paling banyak diguna dalam masakan. Tentunya ramai teringin menanam tomato dengan jayanya. Penanaman tomato terus-terang saya katakan bahawa susah. Hanya yang terpilih sahaja mampu. Dan tentunya anda orang terpilih kerana belajar menanam tomato daripada saya!

Sejarah asalnya, tomato bukanlah makanan ketika di bawa ke Eropah. Asal tomato dari Amerika Tengah. Para penjajah Eropah membawa pokok tomato ke Eropah sebagai hiasan. Mereka tidak makan kerana takut tomato beracun. Entah bagaimana akhirnnya tomato menjadi satu makanan yang tersebar luas ke seluruh dunnia selepas itu.

Maklumat Botani

Nama Melayu: Tomato
Nama Inggeris: Tomato
Nama saintifik:
Solanum lycopersicum
Keluarga: Solanaceae

Tomato adalah tumbuhan renek berbatang lembut. Jangka hayat pokok tomato pula adalah semusim. Ini bermakna apabila tomato sudah cukup menghasilkan buah, ia akan mula mati. Biasa jangka hayat tomato sekitar empat hingga enam bulan, tergantung pada varieti.

Morfologi pokok tomato. (
kredit foto
)

Tomato adalah antara tanaman yang paling banyak ditanam dan terhasilnya pelbagai varieti yang ada. Ada tomato ceri, tomato besar, tomato bulat bahkan tomato pelbagai warna.

Jenis Tumbesaran

Terdapat dua jenis pertumbuhan tomato iaitu pertumbuhan pasti (determinate growth) dan pertumbuhan tak tentu (indeterminate growth).

Tomato pertumbuhan pasti adalah tomato yang tumbuh pada ketinggian tertentu kemudian berbunga serentak, berbuah dan seterusnya mati. Biasanya tomato ini adalah jenis renek.

Manakala tomato pertumbuhan tak tentu adalah jenis tomato yang menghasilkan bunga tidak serentak dan kekal mengeluarkan pucuk baharu. Tomato ini jenis menjalar.

Kebanyakan biji benih tomato yang dijual di Malaysia adalah jenis pertumbuhan tak tentu. Bahkan tomato yang kita beli di pasar pun jenis pertumbuhan tak tentu.

Setelah kit mengetahui asas botani tomato, barulah kita masuk ke langkah-langkah penanamannya.

Langkah Satu: Penyediaan Pasu dan Campuran Tanah

Kita mulakan dengan penyediaan pasu dan campuran tanah khas untuk tomato. Tomato sesuai ditanam di dalam pasu yang besar. Saiz sesuai adalah 30 cm diameter dengan 30 cm tinggi. Manakala
polibeg saiz 16 x 16 inci
 dan ke atas sesuai untuk penanaman tomato.

Manakala untuk campuran tanah, eloklah gunakan campuran yang poros dan kaya dengan bahan organik. Tentunya saya akan saran anda beli tanah campuran berkualiti seperti
tanah tiga dalam satu
.

Tanah campur yang dijual di nurseri boleh guna asalkan campuran yang betul.

Saya tidak sarankan anda guna tanah hitam mahupun tanah bakar. Jika mahu juga gunakan tanah ini, pastikan anda membuat campuran dengan vermikompos dan sabut kelapa hancur (cocoepat) pada nisbah 2:1:1 iaitu 2 tanah hitam, 1
vermikompos
 dan 1 sabut kelapa hancur. Jika mahu tahu lebih lanjut tentang formula ini, boleh rujuk
penulisan saya ini
.

Langkah Dua: Semaian

Penanaman tomato bermula dengan kita menyemai biji benih. Biji benih boleh kita dapat daripada buah tomato yang dibeli di pasar atau pun kita beli secara online.

Kalau kita lihat betul betul pada paket akan tertulis F1 Hybrid. Hibrid di sini bermaksud biji benih tomato itu adalah jenis gabungan daripada dua induk yang berkualiti. Tomato yang terhasil daripada biji benih F1 lebih berkualiti dengan ada ciri-ciri tahan penyakit dan kurang diserang perosak. Selain itu memberi hasil yang konsisten.

Memang kalau sesiapa untuk kurang stres menanam tomato akan saya sarankan mula menanam tomato dengan paket F1 Hibrid ini. Antara jenama yang saya beli dan memang menjadi adalah
Tomato GWG
.

Tomato F1 Hybrid sesuai untuk sesiapa yang baru ingin menanam tomato. (
beli sini
)

Setelah mendapatkan biji benih berkualiti, anda boleh melakukan langkah semaian dengan menyemai ke dalam
dulang semaian
.

Pertama isi dulang semaian dengan medium semaian yang steril seperti
peatmoss
ataupun
sabut kelapa hancur (cocopeat)
.

Kedua, buat sedikit lubang di dalam medium semaian tadi dan masukkan satu biji benih tomato setiap lubang. Biar selesai taruh semua biji benih dalam setiap lubang semaian barulah kita kambus. Hal ini agar kita tidak lupa lubang mana yang telah dimasukkan biji benih.

Siram perlahan dulang semaian. Saya sarankan gunakan
kepala penyiram mudah alih ini
 agar siraman tidak menyebabkan peatmoss terkeluar. Lakukan siraman dua kali sehari. Tidak perlu siram jika peatmoss masih lembab.

Letak dulang semaian di tempat ada cahaya matahari. Boleh di tepi tingkap ataupun di tepi rumah. Benih atau bibit tomato akan mula bercambah sekitar lima hingga tujuh hari. Ketika inilah waktu kritikal untuk anak benih mendapat cahaya yang cukup.

Tujuh hari selepas bibit bercambah, anda boleh mula sembur anak benih tomato dengan
cuka kayu
 bagi menguatkan ketahanan anak pokok.

Biji daripada Buah Tomato

Bagi yang inginkan cabaran, anda boleh menanam menggunakan biji benih daripada buah tomato yang dibeli.

Pertama dapatkan buah tomato yang berwarna merah pekat. Belah tomato tersebut dan ekstrak keluar biji benih tomato yang ada. Benih tomato tersorok sekali dengan lendir buah.

Bab ini paling saya malas. Perlu kita ambil penapis dan tapis sehingga tinggal biji sahaja. Seperti kita tapis makanan.

Cara kedua pula adalah kita ambil semua biji dan terus semai ke dalam bekas semaian. Biasa bekas semaian saya guna adalah bekas tapis kecil yang berisi dengan
peatmoss
.

Saya suka menyemai biji benih di atas
dulang semaian
. Hal ini kerana pengurusan yang mudah dan cantik di mata. Kalau nak guna sarang telur ayam itu, bukanlah saya. Antara sebabnya adalah nanti apabila basah akan merosakkan dan susah nak angkat. Laburlah beli talam semaian. Setakat ini dulang semaian yang saya pernah beli masih boleh bertahan sehingga 2 tahun lamanya.

Untuk dapat idea semaian benih ini, boleh ikut penulisan saya tentang
cara semai benih dengan betul di sini
.

Langkah Tiga: Pindah Tanam Anak Pokok

Apabila anak pokok berumur 25 hingga 30 hari, sudah tiba masanya untuk kita pindahkan ke dalam pasu. Satu pasu cukup dengan satu pokok tomato.

Pemindahan anak pokok tomato sesuai dibuat di waktu lewat petang. Tanam anak pokok sedalam hingga cabang pertama. Hal ini akan menggalakkan pertumbuhan sistem akar yang kuat untuk pokok tomato nanti.

A: Tanam anak pokok tomato sedikit dalam sehingga pada cabang pertama. B: Baringkan anak pokok tomato jika batang pokok tomato terlalu panjang.

Selepas perpindahan, anda boleh terus membaja anak pokok. Korek sedikit dan bubuh baja dengan jarak 5-10 cm jauh dari pangkal. Siram. Letak
pancang bulat
 terus selepas itu sebagai sokongan.

Jika pada keesokan harinya anda nampak anak pokok layu, mungkin semasa pindah tanam akar terluka. Untuk itu elok untuk anda lindung anak pokok dengan
jaring hitam
. Biarkan selama lima hingga tujuh hari sebelum singkir jaring hitam.

Langkah Empat: Penjagaan

Pokok tomato sangat sensitif pada tanah yang kering. Oleh itu pastikan anda siram dua kali sehari. Saya biasa siram menggunakan tong siram yang bagus. Cara untuk kenal pasti betul air sudah menyerap masuk ke dalam pasu adalah dengan kita melihat pada bontot pasu. Apabila air sudah mengalir dari bontot pasu, tandanya air sudah cukup. Jangan terlebih siram atau akan datang masalah penyakit tomato nanti.

Pastikan pokok tomato anda mendapat cahaya matahari sekurangnya enam jam sehari. Cahaya matahari penting bagi pokok buah terutamanya dalam menghasilkan makanan daripada fotosintesis.

Pembajaan

Menurut bacaan saya, sejak awal tahun 1940an lagi, penjajah Inggeris telah berjaya menanam tomato di Tanah Melayu. Mereka menggunakan baja tahi lembu sahaja walaupun ketika itu telah mula diperkenalkan baja kimia.

Pokok tomato memberi tindakbalas yang bagus terhadap baja organik terutama baja vermikompos, mengikut pengalaman saya.

Jika anda nak pertumbuhan dan hasil yang cepat, memang boleh anda gunakan baja kimia sebab itulah kelebihan baja kimia. Pada 4 minggu awal penanaman, gunakan baja NPK hijau dengan kadar 1 sudu makan per 2 minggu. Masuk minggu keenam, beralih pula ke baja NPK biru dengan kadar sama.

Cantasan

Masuk umur 2 minggu selepas tanah di dalam pasu, anda boleh mencubit pucuk tomato bagi menggalakkan lebih banyak cabang keluar. Hal ini kerana lebih banyak cabang, lebih banyak buah tomato yang akan terhasil.

Pendebungaan

Jika dalam masa 2 minggu awal setelah kita pindah anak pokok ke dalam pasu adanya keluar bunga tomato, eloklah kita cabut. Bagi pokok fokus dahulu segala nutrien kepada kekuatan akar.

Biasanya pada umur 3 minggu, tomato akan mula menampakkan putik bunga. Di sini anda boleh membuat pendebungaan sendiri dengan menjentik sedikit pada bunga tomato di awal pagi sekitar 9-10 am.

Hal ini bagi menggalakkan pendebungaan berlaku antara bunga jantan dan bunga betina.

Tiang Sokongan

Pokok tomato adalah pokok menjalar. Kita boleh biarkan pokok tomato kita menjalar di atas tanah. Atau jika kita ingin lebih kemas dan teratur kita biarkan ia memanjat. Sama ada pada pagar rumah atau gunakan tiang sokongan.

Terdapat pelbagai idea pancang yang boleh kita gunakan untuk tomato ini. Tapi bagi saya,
pancang bulat
 adalah paling ideal untuk tomato ditanam di dalam bekas.

Pancang dengan bulatan memudahkan tomato tumbuh selain daripada kemas dan teratur. (
beli sini
)

Langkah Lima: Kawalan Perosak dan Penyakit

Tomato adalah satu keluarga dengan cili dan terung. Oleh itu mereka mempunyai perosak dan penyakit yang sama.

Serangga perosak utama tomato adalah kutu daun (aphid) dan kepinding putih (whiteflies). Kepinding putih menyerang sejak peringkat anak pokok lagi. Senang sahaja nak tahu jika tomato diserang serangga ini. Lihat pada bawah daun sama ada seakan debu putih. Apabila kita lalukan tangan pada daun anak pokok akan ada serangga putih bertebangan.

Kawalan awal boleh kita buat dengan menyembur racun organik seperti minyak mambu. Minyak mambu mempunyai bahan aktif yang mampu mengawal lebih 100 jenis serangga. Sebab itulah saya sendiri menghasilkan racun organik dengan ekstrak minyak mambu yang
boleh anda dapatkan di sini
.

Selain itu, cuka kayu juga mampu meningkatkan ketahanan tanaman terhadap serangan perosak dan penyakit. Ikuti penulisan lanjut tentang
manfaat cuka kayu terhadapan tanaman di sini
.

Mahu cabaran? Anda boleh membuat racun organik sendiri mengguna bahan dari dapur seperti bawang putih dan cili padi sahaja! Ikuti penulisan
kaedah pembuatan racun organik di sini
.

Pernah tak apabila elok sahaja pokok tomato ada bunga tiba-tiba anda dapati pokok layu tanpa sebab. Anda sudah siram, beri baja, letak tempat cukup cahaya matahari tetapi tetap tanaman anda sayang itu layu.

Mesti terfikir kenapa, bukan? Akar dan batang pokok tomato sangat sensitif pada serangan kulat
phytophthora
. Kulat ini
sedia ada dalam tanah
 dan paling mudah menjangkiti pokok tomato. Sebab itulah di awal langkah penanaman saya sarankan anda membeli biji benih berkualiti. Hal ini sebenarnya untuk mengurangkan peratus serangan kulat jahat ini.

Sementara itu, anda boleh matikan kulat ini dengan menggoreng tanah campur di dalam tin biskut selama 30 minit sebelum guna tanah campur tersebut untuk penanaman tomato. Tips ini saya dapat sewaktu membaca buku berkebun penjajah Inggeris di Tanah Melayu sekitar zaman 1940an.

Langkah Enam: Tuai

Tempoh untuk tomato menghasilkan buah bermula dari awal percambahan mengambil masa kira-kira 70 hari, tergantung pada varieti.

Warna buah tomato adalah hijau semasa muda dan kemerahan apabila mula masak. Kita boleh tuai apabila buah tomato mula menjadi merah. Jangan petik buah tomato dengan tangan. Guna gunting atau pisau untuk potong tangkai tomato.

Rujukan:

https://smartpots.com/1747-2/
https://gardenprofessors.com/tomato-planting/


Betulkah Ada Pokok Hybrid Cepat Berbuah? Ini Penjelasan Pakar

Ramai bertanya kepada saya meminta penjelasan berkenaan hibrid ini. Terutama apabila isu
pokok buah hybrid
 timbul di media sosial. Jom kita baca penerangan yang saya hasilkan ini.

Tanaman F1 hybrid
 atau hibrid adalah hasil daripada pendebungaan silang antara dua varieti tumbuhan yang berlainan. Benih daripada proses itu diambil dan ditanam. Tumbuhan yang tumbuh daripada hasil benih pendebungaan silang itu dikatakan
hibrid
.

Apakah Pokok Hibrid?

Penghibridan komersial dilakukan bagi mendapatkan beberapa ciri daripada varieti tanaman kepada bibit. Ciri-ciri itu mungkin seperti rintang penyakit, saiz tumbuhan, bunga atau buah, bunga yang banyak, warna, rasa atau mana-mana ciri tumbuhan yang dianggap istimewa. Kebanyakan tumbuhan moden yang dijual di pasaran adalah dalam bentuk hibrid.

Bagaimana Tanaman Hibrid Terhasil?

Untuk penyilangan awal, debunga daripada tumbuhan induk dipindahkan kepada bunga varieti lain. Sebelum itu, pembiakbaka (breeder) perlu membuat keputusan tumbuhan mana yang akan dijadikan sebagai betina (pistil) dan yang mana akan diambil debunganya (stamen, bahagian jantan). Seterusnya barulah stamen dibuang daripada tumbuhan betina supaya ia tidak debunga sendiri. Buah yang terhasil daripada kaedah ini kemudiannya dituai. Biji benih buah itu dikumpulkan.

Benih penyilangan kali pertama akan ditanam untuk tahun seterusnya. Tanaman yang tumbuh dinilai. Jika tanaman itu seperti yang pembiakbaka inginkan, persilangan akan dijalankan sekali lagi. Biji benih itu kemudian akan dipasarkan pada tahun berikutnya.

Nampak mudah, bukan? Namun begitu, aktiviti ini boleh makan masa bertahun lamanya sebelum sesuatu benih hibrid dengan ciri-ciri dikehendaki terhasil. Jika pada musim penanaman pertama, pokok hibrid tidak seperti yang pembiakbaka inginkan, mereka terpaksa ulang proses ini semula. Bayangkan hasil keringat mereka selama berbulan lamanya yang terpaksa reset ke kosong.

Jika pembiakbaka berjaya mendapat pemenang hibrid, proses ini terus berlangsung. Biji benih hibrid komersial yang popular, seperti cili ‘Kulai’ dan ‘Bara’, perlu penyilangan, penuaian, seterusnya disimpan setiap tahun. Ini disebut sebagai F1 hibrid (generasi pertama) kerana benih terus daripada produk persilangan induk.

Pembiakbaka yang menghasilkan F1 hibrid ini mempunyai hak
pattern
 terhadap penghasilan itu. Sebab itulah benih F1 hibrid harganya lebih tinggi berbanding benih bukan hibrid. Mereka menjaga proses penghasilan benih hibrid ini dengan teliti.

Apakah Kelebihan Menanam Benih Hibrid?

Kejayaan menanam tumbuhan hibrid di kebun lebih tinggi berbanding benih bukan hibrid (atau kata mudahnya tumbuhan daripada pendebungaan terbuka). Tanaman hibrid jarang sekali diserang penyakit. Tumbuh sekata dan hasilnya pun boleh dikatakan memuaskan hati pekebun.

Bolehkah Saya Simpan Benih daripada Tumbuhan Hibrid?

Oleh sebab ia dibiakkan melalui pendebungaan silang berlainan varieti, benih daripadanya tidak akan menghasilkan benih tulen. Bibit daripada hibrid boleh mempunyai ciri salah satu atau kedua-dua tumbuhan induk atau tumbuh menjadi tanaman yang  pasti mengejutkan anda. Ini akibat daripada pendebungaan sendiri oleh tanaman hibrid yang menghasilkan F2.

Kadang benih daripada tanaman hibrid mandul iaitu tidak tumbuh langsung selepas ditanam. Namun begitu, tidak bermakna kita tidak boleh simpan dan bereksperimen. Kita mungkin boleh bergembira jika benih F2 itu menjadi. Terutama tumbuhan F2 itu berlainan sungguh daripada F1.

Cuma jangan terlalu syok dengan tanaman hibrid itu kerana kita mungkin tidak akan jumpanya lagi pada musim penanaman yang kemudian. Sedih, bukan? Tetapi itulah hakikatnya.

Sekali Hibrid, Akan Terus Hibrid?

Ada kemungkinan apabila benih hibrid stabil dan bertukar menjadi tumbuhan pendebungaan terbuka. Untuk ini terjadi, pelbagai kerja perlu dilakukan terutama aktiviti penanaman benih beberapa musim sehingga genetik hibrid itu stabil. Aktiviti ini mungkin memakan masa bertahun-tahun. Tetapi jangan risau untuk tanaman pendebungaan terbuka kerana ia telah melalui proses rumit ini. Kita tinggal tanam sahaja.

Adakah Pokok Hibrid Tidak Semulajadi?

Memang kebanyakan tumbuhan hibrid komersial dikhaskan daripada penyilangan. Tetapi tahukah kita penghibridan boleh juga berlaku secara semulajadi. Malahan, proses ini kerap berlaku di alam semulajadi. Contohnya apabila dua pokok terung spesis berlainan tumbuh berdekatan boleh terjadi pendebungaan silang oleh serangga atau angin. Hasilnya benih yang terjatuh di atas tanah menjadi tanaman hibrid.

Perlu diketahui bahawa sedikit sahaja bunga dan sayur yang kita tanam hari ini berasal daripada bentuk liar dari hutan.

Di alam semualajadi, hibrid ini proses jadi atau tak jadi sahaja. Manakala hibrid komersial melalui pelbagai kerja renyah dalam menghasilkan ciri benih yang dikehendaki demi pembangunan pertanian dunia.

Secara tuntas, boleh saya katakan benih hibrid ini memang ada. Cuma kebanyakan adalah daripada pembiakan melalui biji benih. Apabila ada penjual nurseri menjual pokok buah dikatakan ‘hibrid’ cuba tanya dia nama apa hibrid tersebut? Jika dia memang tidak dapat jawab, ada potensi si penjual itu menipu. Atapun dia sendiri tertipu oleh pembekal yang menipu dia.

Anda hanya akan tahu anda ditipu dengan anak pokok buah hibrid palsu ini hanya selepas tiga tahun tanam. Hasilnya sama sahaja seperti anak pokok buah biasa anda beli di nurseri biasa.

Sudah baca sampai habis? Ada pandangan atau komen yang ingin disampaikan? Komen di bawah dan sama-sama kita bincangkan.


Panduan Lengkap Vermikompos

Jenis Cacing Tanah

Cacing tanah dibahagikan kepada beberapa kategori iaitu mengikut sifat morfologi dan ekologi. Sifat morfologi adalah sifat bentuk dan rupa cacing tanah tersebut. Manakala untuk penghasilan vermikompos, para saintis mengelaskan cacing tanah mengikut sifat ekologi mereka.

Pemilihan ini berdasarkan cara hidup cacing tanah (sifat ekologi) tersebut. Sifat ekologi ini dibahagikan kepada tiga sifat iaitu yang hidup di dalam tanah, di atas tanah dan di dalam sisa organik.

Cacing Anecic

Kita mulakan dengan sifat cacing tanah yang hidup di dalam tanah yang digelar sebagai spesis anecic. Cacing tanah ini hidup nun di dalam tanah.

Cacing anecic mengorek secara menegak di dalam tanah. Ia membina terowong kekal sepanjang ia mengorek. Keunikannnya adalah ia dapat mengenal pastil setiap terowong yang dikorek menggunakan muncung mulutnya. Oleh itu ia tidak akan mengganggu terowong cacing atau haiwan lain.

Cacing anecic mampu mengorek sehingga 2 meter dalam. Ia akan muncul ke permukaan tanah untuk memakan sisa organik dan kembali ke dalam terowong buatan. Kalau kita perhatikan akan ada seperti gumpalan di atas tanah terutama selepas hujan. Ini adalah tahi yang terhasil daripada cacing anecic ketika ia mengorek terowong dan memakan sisa organik.

Cacing anecic tidak suka terowongnya diganggu. Cacing anecic memerlukan tanah untuk hidup.

Oleh sebab dua sifat ini membuatkan cacing tanah ini tidak sesuai untuk dijadikan sebagai cacing vermikompos.

Cacing Endogeic